12 Ramalan Tentang Hari Kiamat Dan Pengakhiran Bumi Bagi Orang Barat

Tiada ada seorang pun yang mempunyai pengetahuan mengenai masa dan ketika dunia akan sampai ke hujung.

Penghujung hayat manusia atau hari kiamat adalah antara salah satu rahsia yang tidak diketahui manusia, tak kira betapa canggih teknologi yang mampu kita cipta.

Namun begitu, ramai bijak pandai dari barat yang cuba untuk menidakkan hal ini dengan membuat andaian dan ramalan mengenai bagaimana dunia akan menemui penghujung.

Artikel ini tidak mencadangkan mana-mana daripada senarai ini sebagai benar. Walaupun agak tak masuk akal, namun ada di antaranya yang boleh membuatkan kita mengetahui cara bagaimana bijak pandai Barat berfikir dan sekadar perkongsian.

iluminasi.com kongsikan 12 ramalan menakutkan oleh orang Barat tentang bagaimana dunia akan menemui penghujungnya.

Bill Gates telah memberi amaran bahawa pandemik selesema yang akan datang akan berlaku tak lama lagi dan ketika ini kita masih tidak bersedia untuk menghadapinya.

Dengan peningkatan populasi manusia dan keupayaan untuk mencipta penyakit berjangkit sudah menjadi sangat lazim, beliau meramalkan bahawa jika kita tidak melakukan sesuatu, 30 juta orang akan mati dalam tempoh 6 bulan pertama dan itu hanya permulaan kepada segala-galanya.

Menurut seorang profesor dari Universiti Oxford, Nick Bostrom, sebutir asteroid yang bertembung dengan bumi hanya perlu bersaiz kira-kira 1 kilometer diameter untuk memusnahkan dan menghancurkan seluruh umat manusia.

Ia sangat menakutkan kerana saiz asteroid yang diperlukan ini hanyalah 0.0078% sahaja dari saiz Bumi yang berdiameter 12,742 kilometer.

Nick menganggarkan asteroid seperti ini akan menghentam Bumi sekali dalam tempoh 500,000 tahun.

Sekitar 780,000 tahun yang lalu, kutub-kutub Bumi telah terbalik dan para saintis meramalkan bahawa perkara yang sama bakal berlaku sekali lagi.

Keterbalikan kutub-kutub Bumi ini mungkin mempunyai kesan yang sangat dahsyat pada grid elektrik dan satelit. Kedua-dua perkara ini membantu mengekalkan sistem kita untuk terus berfungsi.

Tanpa perkara-perkara ini, ia dapat menjejaskan dunia dan tidak banyak yang boleh kita lakukan mengenainya.

Walaupun masih luas kawasan daratan di Bumi yang boleh dihuni, namun ia hanya dapat menampung manusia dalam jumlah yang tertentu sahaja, lebih-lebih lagi dengan peningkatan penggunaan tenaga.

Para saintis, termasuk saintis terkenal Stephen Hawking telah meramalkan bahawa berdasarkan kepada trajektori populasi semasa kita, Bumi mempunyai sekitar 600 tahun lagi sebelum mencapai keadaan di mana ia tidak dapat didiami lagi.

Para saintis telah meramalkan bahawa lubang hitam yang tersangat besar mungkin sedang mengembara ke arah Bumi dan akan "menelan" kita.

Apa yang lebih menakutkan ialah kita mengetahui mengenai perkara ini selama bertahun-tahun lamanya dan tidak dapat melakukan apa-apa pun mengenainya.

Setakat ini, mereka telah menemui 60 lubang hitam ini dan para saintis berharap satu daripadanya tidak akan mendekati Bumi dalam masa terdekat..

Sesetengah pakar meramalkan bahawa manusia bakal bertembung dengan makhluk asing tidak lama lagi.

Walaubagaimanapun, jika perkara ini benar, menurut Stephen Hawking, ia tidak akan menjadi pertemuan yang memberikan kebaikan kepada kita.

Beliau membandingkannya pertemuan ini dengan situasi apabila orang asli Amerika menemui Columbus.

Makhluk asing ini mungkin lebih maju secara teknologi berbanding manusia dan boleh membawa penyakit yang akan menghapus kebanyakan daripada populasi manusia.

Kitab Injil mempunyai beberapa gambaran masa yang paling menakutkan dalam sejarah, meramalkan bahawa apabila dunia berakhir ia akan penuh dengan peperangan, kelaparan, gempa bumi, kesusahan, dan penderitaan.

Dipimpin oleh Dajjal, 10 kerajaan akan bangkit dan tentera-tentera mereka akan berarak ke Israel. Ramai yang telah mencuba namun gagal dalam meramalkan bila ia akan berlaku.

Ahli teori konspirasi ketika ini percaya bahawa ia bakal berlaku pada tahun 2025.

Dengan dunia kita ketika ini menjadi lebih terlindung, ramai yang bimbang ia boleh bertukar menjadi bahaya kepada kita.

Pakar-pakar teknikal telah meramalkan bahawa penggodam sedang menjadi semakin maju dan boleh menjadikan grid elektrik, loji tenaga nuklear, dan kemudahan rawatan air sebagai sasaran dan menggodam lalu membuatkan tamadun manusia menjadi kacau bilau.

Dan sudah tentu, jika sistem-sistem menjadi terlalu tidak stabil, ia akan mempunyai kesan buruk di seluruh dunia contohnya kepada sistem kewangan, populasi, dan bermacam lagi.

Perang nuklear digelar sebagai "zero sum game" di mana jika satu pihak mendapat keuntungan daripadanya maka pihak yang lain pasti akan mengalami kemusnahan yang dahsyat.

Sebaik sahaja satu bom diletupkan, maka bom-bom yang lain akan menurutinya mengakibatkan kehilangan nyawa dan tercetusnya bencana yang tak dapat digambarkan.

Mana-mana di antara kita yang terselamat akan hidup dalam dunia yang penuh kegelapan.

Ramai yang meramalkan bahawa dengan peningkatan tegangan di antara kuasa-kuasa besar dunia seperti Amerika Syarikat dan Rusia, China dan Korea Utara, maka perang nuklear mungkin akan berlaku.

Keluarga suku asli Amerika Latin yang dikenali sebagai Hopi, meramalkan bahawa di penghujung hayat dunia, dunia akan dipenuhi oleh ular besi, sungai batu, dan sarang labah-labah gergasi.

Jika ini tidak cukup untuk membuatkan anda berasa seram, mereka juga meramalkan bahawa Bumi akan dihentam oleh bintang biru gergasi.

Sesetengah saintis telah meramalkan bahawa teras dalam bumi yang sangat panas boleh menjadi sejuk dengan begitu cepat, mengakibatkan pemecahan atmosfera dan menghancurkan segala hidupan yang ada di muka Bumi.

Mereka percaya bahawa perkara yang sama telah berlaku kepada planet Marikh berbilion tahun lalu.

Para saintis juga percaya kita mungkin sudah hampir dengan kejadian perlanggaran planet-planet lain dengan Bumi yang dikenali sebagai Bencana Nibiru.

Ini akan berlaku jika planet-planet tersasar yang memasuki sistem suria kita dan terus menuju ke arah kita.

Menurut para saintis, mereka beranggapan ia bukanlah kali pertama ia berlaku tetapi sudah terjadi kepada Bumi berbilion tahun yang lalu yang menyebabkan terbentuknya Bulan.


Sejarah Kenapa Kita Bertepuk Tangan Selepas Menyaksikan Persembahan?

Rasanya semua orang pernah bertepuk tangan. Persoalannya, kenapa kita bertepuk tangan? Apakah sejarah dan asal-usulnya?

Kebiasaannya kita menepuk-nepukkan tangan kita disebabkan kita mahu menunjukkan penghargaan kita pada sesuatu, tak kiralah persembahan, ucapan, filem, pementasan dan bermacam lagi sebab yang kebiasaannya membawa mesej positif dan gembira.

Banyak pendapat berkenaan asal-usul gerakan menepuk ini dengan individu sekecil bayi pun sudah pandai merapatkan kedua-dua tangannya. Walau demikian, kajian sudah menunjukkan bayi memang pandai merapatkan tangannya, tetapi gerakan bertepuk tangan merupakan sesuatu yang mereka pelajari daripada pemerhatian.

Ini bermakna, pasti ada asal-usul kenapa manusia bertepuk tangan dalam meraikan sesuatu. Jom kita baca.

Tidak dapat dipastikan siapa yang memulakan budaya bertepuk secara spesifik. Bagaimanapun rekod paling awal tepukan digunakan untuk menunjukkan penghargaan dipercayai datang daripada sebuah pementasan orang Roman pada tahun 3BC, hasil tulisan penulis terkenal Plautus.

Plautus gemar memasukkan satu elemen unik dalam setiap pementasannya di mana pada penghujungnya, seorang aktor ditugaskan untuk berdiri di hadapan barisan pelakon lain menghadap penonton dan berkata - "valete et plaudite' atau 'selamat tinggal dan berikan penghargaan anda!'

Daripada ayat itu, penonton akan memberikan reaksi mereka dan menemukan kedua-dua tangan mereka bagi menghasilkan apa yang dinamakan sebagai sorakan penghargaan pada pementasan yang telah disampaikan.

Selain bertepuk tangan, orang Rom juga menggambarkan penghargaan mereka dengan beberapa cara lain. Ada yang memetik jari, menghentakkan kaki serta mengangkat dan mengibarkan pakaian labuh mereka yang dinamakan 'toga'.

Dalam kitab Bible juga disebutkan 'tepukan' sebagai satu bentuk penghargaan dalam dua ayat, iaitu ayat 2 Kings 11:12 dan Psalm 98:8. Kedua-duanya jelas menyebutkan perkataan 'tepuk' atau 'tepukan' dalam situasi yang menggembirakan. Satu sempena meraikan pertabalan raja baru dan satu lagi berkenaan keindahan alam.

Sekiranya kita lihat rakaman rancangan televisyen, ada yang menggunakan khidmat seorang pembantu yang akan menaikkan tanda sebagai isyarat untuk penonton bertepuk tangan.

Budaya ini dipercayai berasal daripada sebuah gerakan di Perancis bernama 'claque' yang beroperasi di kawasan-kawasan teater dan opera pada abad ke 16. Ditiru daripada idea sebenar seorang raja Rom bernama Nero yang mewajibkan askar-askar beliau bertepuk tangan selepas setiap persembahan melibatkan beliau, idea itu diadaptasi oleh seorang penulis bernama Jean Daurat.

Mungkin risau persembahannya tidak mendapat sambutan, Jean akan memberikan tiket secara percuma kepada orang ramai dengan syarat pada penghujung persembahannya, mereka perlu bertepuk tangan.

Sejak itu wujudlah karier yang dinamakan 'claquers' di mana individu-individu boleh diupah untuk menjadi tukang tepuk dalam mana-mana persembahan di Paris, sehinggakan ada agensi khas menguruskan tempahan pekerja. Permintaan terhadap 'claque' cukup tinggi dengan pengurus-pengurus teater menjadi pelanggan tetap mereka, bagi memastikan setiap persembahan teater dianggap mendapat sambutan menggalakkan.

Walaupun tepukan digunakan untuk menggambarkan penghargaan, beberapa orang pemuzik yang kreatif menjadikan tepukan sebagai satu ganti alat muzik yang berkesan.

Wujud gerakan pada tahun 1960-an yang mahu menerbitkan karya muzik secara sangat minimalis. Salah sebuah lagu klasik yang menggunakan tepukan sepenuhnya terhasil pada tahun 1972 oleh Steve Reich, antara individu pengasas muzik corak minimalis ini.

Sekiranya anda tanya pada penulis lagu mana yang paling terkenal menggunakan tepukan sebagai isi utamanya, penulis hanya akan menjawab ada satu saja lagu yang cukup terkenal sehingga ke hari ini iaitu lagu 'We Will Rock You' dendangan kumpulan Queen.

Lagu tersebut majoritinya menggunakan ritma yang perlu dihasilkan dengan tepukan, boleh digantikan dengan hentakan kaki dan tenaga yang dihasilkan daripada lagu tersebut mampu menggerakkan sesiapa saja untuk bangun memulakan hari kita.


8 Budaya Asli Masyarakat Jepun Yang Diterima Pakai Di Seluruh Dunia

Jepun memberikan impak yang sangat besar pada pembentukan budaya-budaya khasnya budaya popular mereka, yang kini menjadi ikutan anak-anak muda.

Populariti budaya bertaraf subkultur mereka cukup terkenal sehinggakan tidak sah sekiranya kita tidak dapat melihat elemen-elemen yang dipinjam dari Jepun, diamalkan walaupun dalam masyarakat Malaysia.

Daripada generasi muda hinggalah ke generasi berusia, pasti ada satu atau dua subkultur Jepun yang menjadi ikutan kerana kesesuaiannya. Berikut adalah 8 subkultur masyarakat Jepun yang berakar kuat di Jepun namun berjaya mengembangkan pengaruhnya ke serata dunia.

Anime atau animasi Jepun merupakan satu budaya yang mempunyai sifat yang sangat unik, berbeza dengan animasi-animasi yang datang dari negara lain. Sekiranya kita bandingkan pembentukan watak di antara watak anime dengan mana-mana watak lain, amat mudah untuk kita mengenali mana satu yang didatangkan dari Jepun, berikutan ciri-ciri unik yang ada pada konsep lakarannya.

Animasi Jepun seolah-olah wajib menggunakan ciri-ciri mata besar, watak yang kelihatan jauh lebih muda daripada usia dan juga penggunaan kesan khas yang memberikan impak besar pada pergerakan.

Sekiranya kita tonton animasi-animasi lain, dapat dilihat betapa besarnya pengaruh anime pada masyarakat dunia kerana semakin banyak siri-siri animasi daripada Korea dan China khasnya, yang seakan terikut dengan corak anime. Kartun animasi dari Amerika Syarikat juga tidak dapat lari daripada mula menggunakan elemen-elemen ke-anime-an dalam kartun mereka, sekian lama.

Salah satu rekaan paling dikenali oleh seluruh masyarakat dunia berikutan popularitinya, konsep 'super sentai' yang kebiasaannya memaparkan sekumpulan individu dapat bertukar kepada satu bentuk lain sehingga mampu menumpaskan penjahat (biasanya makhluk asing) terus relevan sehingga kini.

Mungkin masih ada yang belum tahu siri popular Power Rangers sebenarnya diasaskan oleh salah satu siri televisyen Super Sentai, sebelum digantikan adegan dialognya dengan adegan yang dirakam menggunakan pelakon barat. Kesemua babak pertarungan dalam siri Power Rangers boleh dikatakan datang dari rakaman yang dilakukan di Jepun.

Selain Super Sentai, watak-watak asli ciptaan Jepun seperti Kamen Rider dan siri Shikaider turut sama diikuti hingga kini. Bagi generasi 80-an dan 90-an, mereka pasti mengingati lagi siri Space Cop Gaban dan Satria Baja Hitam yang sangat popular di kalangan kanak-kanak zaman tersebut.

Budaya 'cosplay' atau 'costume play' sudah menjadi satu fenomena yang mendapat sambutan menggalakkan, khasnya daripada golongan muda dan juga segelintir warga berusia yang belum dapat melepaskan kenangan-kenangan lama mereka. Pelbagai watak yang dibina hasil daripada komik, anime, permainan video dan juga filem kerapkali dilakonkan semula oleh individu yang digelarkan 'cosplayer', menggabungkan rekaan kostum serta seni fotografi yang boleh dikatakan berbakat tinggi.

Walaupun hakikat sebenarnya budaya 'cosplay' ini sebenarnya mempunyai sejarah panjang melibatkan individu berpakaian unik di luar Jepun serta di Jepun bermula tahun 1970-an, hanya selepas pengenalan istilah 'cosplay' oleh Nobuyuki Takahashi dalam majalah minggu 'My Anime' pada 1984 menyebabkan cosplay jadi sangat popular. Jepun mengambil serius trend baru ini dan mula menjadikan cosplay sebagai budaya tetap yang mereka sanjungi.

Dimulakan untuk menjadi idola kepada orang ramai, industri hiburan Jepun memulakan budaya 'Japanese Idol' bagi mempopularkan nilai-nilai baik kepada masyarakat. Kedua-dua jantina baik lelaki atau wanita boleh menyertai ujibakat dalam pencarian Japanese Idol ini yang dianjurkan oleh agensi-agensi pencari bakat di Jepun.

Kebanyakan kumpulan ini mampu membawakan lagu dengan baik serta mempunyai perwatakan ceria, tidak semestinya berbakat sebagai seorang ahli muzik professional yang mampu bermain muzik dengan baik. Budaya ini mendapat nama daripada populariti sebuah filem Perancis berjudul 'Cherchez Idole' yang menjadi kegilaan masyarakat Jepun pada tahun 1963.

Pengaruh Japanese Idol turut sama mempengaruhi pembentukan awal industri hiburan di Korea Selatan pada mulanya, sebelum penggiat industri Korea Selatan menemui identiti mereka sendiri yang kini terkenal sebagai K-Pop diseluruh dunia.

Istilah 'otaku' merujuk kepada individu-individu yang obses kepada beberapa jenis subkultur Jepun seperti anime dan manga khasnya. Ramai orang mengaku mereka otaku, tetapi sebenarnya bukan semua layak dikatakan sedemikian.

Pada mulanya istilah otaku digunakan untuk merujuk mereka yang menyertai konvensyen-konvensyen melibatkan animasi. Istilah itu digunakan kali pertama dalam sebuah artikel tulisan Nakamori Akio dalam majalah 'Manga Burikko', pada tahun 1983. Mengalami beberapa perubahan, subkultur 'otaku' kini digunakan secara lebih meluas, bukan saja di Jepun malahan seluruh dunia.

Satu kajian mendalam telah pun dilakukan bagi memberikan klasifikasi khas kepada kumpulan otaku ini pada tahun 2004 dan 2005, dengan kumpulan otaku dibahagikan kepada jenis obsesi mereka - komik, Japanese Idol, kaki mengembara, permainan video, kereta, anime,, peralatan audio visual, kamera, fesyen dan tak lupa juga peminat setia keretapi.

Walaupun komik bukannya berasal daripada Jepun, malahan mempunyai sejarah panjang beribu tahun lamanya - sejarah manga di Jepun bermula pada penghujung abad ke 19. Istilah 'manga' itu sendiri memang digunakan secara spesifik merujuk kepada komik-komik yang diterbitkan dari Jepun.

Manga memang meletup di negara-negara luar, dengan Perancis menjadi peminat manga terbesar Eropah, sehingga mempunyai genre komik mereka sendiri yang digelarkan sebagai 'manfra.'

Di negara kita, kemasukan manga pada awalnya diuruskan oleh sebuah syarikat bernama Comics House dan penerbit Tora Aman yang bertanggungjawab menerbitkan karya-karya hebat seperti Mutiara Naga, Misteri Naga, Dik Cerdas, Doraemon dan bermacam lagi jenis komik. Sekiranya anda peminat majalah dan siri komik Gempak, pasti anda dapat melihat pengaruh besar genre manga pada konsep dan lukisan pelukis-pelukis di dalamnya.

Satu masa dulu pokok bonsai menjadi kegilaan ibu bapa anda tak? Kami tak berapa pasti pada tahun berapa fenomena bonsai menjadi kegemaran golongan dewasa di negara kita. Bonsai adalah teknik di mana sebuah pokok kerdil yang menyerupai sebuah pokok bersaiz sebenar cuma ditanam di dalam pasu-pasu.

Terma 'bonsai' sebenarnya membawa makna yang spesifik iaitu pokok kerdil yang hidup dalam pasu, serta dibesarkan menggunakan tradisi dan prinsip masyarakat Jepun. Digunakan sebagai satu bentuk hiasan, pemilik-pemilik bonsai perlu memiliki disiplin yang tinggi dalam memastikan penjagaan pokok-pokok kecil ini berjalan dengan sempurna.

Diminati ramai berikutan keunikannya, peminat-peminat bonsai mengadakan konvensyen pertama mereka di Osaka pada tahun 1980, sebelum mula dianjurkan negara-negara luar seperti Korea Selatan, Jerman, Amerika Syarikat dan Puerto RIco.

Sebut mengenai hentai pasti semua tahu. Jadi kami biarkan saja gambar kucing berpakaian seragam sekolah ini menjelaskan segala-galanya. Hentai terkenal di seluruh dunia bahkan ada yang mengambil kesempatan menghasilkan produk-produk seperti bantal, pakaian dan peralatan lain bertemakan "hentai".

Perkataan hentai sebenarnya membawa maksud perubahan atau metamorfosis. Perubahan di sini merujuk kepada "manga" biasa Jepun yang bertukar konsep kepada lebih nakal. Itu adalah bagi penjelasan bagi zaman urban kini, namun pada era pemerintahan Meiji, perkataan hentai bermaksud "aktiviti yang tidak normal" termasuklah kebolehan luarbiasa, paranormal dan masalah psikologi.


10 Teksi yang Menjadi Ikon Bandar Utama Dunia

Teksi merupakan salah satu pengangkutan awam yang sudah digunakan sejak puluhan tahun yang lalu. Walaupun kini terdapat pelbagai pilihan untuk pengangkutan awam, boleh dikatakan hampir setiap negara di dunia mempunyai perkhidmatan teksi.

Namun, beberapa perkhidmatan teksi di beberapa bandar-bandar utama menjadi ikon terkenal dan lambang pengangkutan awam sesebuah negara itu. Kali ini kami ingin kongsikan beberapa teksi terkenal di seluruh dunia.

Boleh dikatakan semua orang sukakan kereta VW Beetle ini. Kenderaan yang sering dipanggil "kereta kura-kura" ini menjadi ikon kepada  Mexico City, Mexico. Anda boleh menikmati keindahan bandar ini sambil duduk di dalam kereta klasik yang terkenal ini.

Namun, ada beberapa kekurangan bagi teksi ini kerana ia mempunyai tempat duduk yang agak sempit dengan ruangan bagasi yang sedikit kecil. Walau bagaimanapun, terdapat sesetengah teksi VW Beetle di sini membuang tempat duduk hadapan untuk membolehkan anda duduk dengan lebih selesa.

Walaupun tiada apa yang istimewa mengenai teksi yang menjadi ikon bandaraya Shanghai ini, namun ianya terkenal kerana tambangnya yang murah dan laju tetapi sedikit kotor.

Namun, apa yang menakjubkan ialah jumlah teksi model VW Jetta yang begitu banyak digunakan di jalan raya sekitar bandar ini. Ia merupakan cara paling mudah dan jimat untuk anda bergerak dari satu tempat ke tempat yang lain di bandar Shanghai ini.

Setibanya anda di lapangan terbang ibu negeri Rusia ini, anda akan melihat sekumpulan teksi menggunakan model kereta mewah Porsche Cayanne berwarna jingga sedang menanti pelanggan. Harga yang dikenakan untuk membawa anda ke hotel atau destinasi yang diingini juga agak mahal.

Walaupun terdapat beberapa kaedah pengangkutan awam lain yang lebih murah, namun dijemput dengan kereta Porsche ini sememangnya menunjukkan gaya sebenar Moscow sememangnya terkenal dengan kos sara hidupnya yang tinggi dan dipenuhi dengan jutawan.

Di bandaraya Hong Kong yang sentiasa sibuk dan sesak ini, anda dapat melihat pengangkutan awam teksinya yang terkenal iaitu kereta model Toyota Crown Comfort. Terdapat dalam pelbagai warna utama seperti merah, hijau dan biru, ia akan membawa anda ke mana sahaja yang anda ingini dengan harga yang berpatutan.

Anda dijamin akan berasa selesa walaupun dalam kesesakan lalu lintas yang teruk kerana kebanyakan teksi di Hong Kong yang kelihatan seakan kereta mainan ini dilengkapi dengan penghawa dingin yang berfungsi.

Sekiranya di Rusia mempunyai teksi mewah Porsche, di negara mekanik utama Eropah ini pula terkenal dengan teksi BMW. Jerman sememangnya terkenal dengan jalan raya tanpa had lajunya, jadi anda pasti akan dapat merasa kehebatan teksi yang terkenal kerana prestasinya ini.

Sekiranya tidak cukup dengan itu, anda boleh membayar teksi BMW di sini untuk membawa anda berlumba di litar Grand Prix di Nurburgring yang terkenal di Jerman dengan sedikit bayaran yang lebih. Pastikan anda bukan seorang yang lemah semangat.

Di Bangkok, Thailand, Tuk-tuk yang mempunyai tiga roda ini merupakan salah satu pengangkutan awam terkenal di sini bahkan di seluruh dunia. Terdapat pelbagai Tuk-tuk yang dihias dengan pelbagai warna dan lampu untuk menjadikannya kelihatan lebih menarik kepada pelanggan dan pelancong.

Namun, disebabkan persaingan teksi beroda empat yang lebih selamat, industri teksi Tuk-tuk dilihat sedikit terancam. Walau bagaimanapun, disebabkan keunikan dan sebahagian daripada ikon negara Thailand, Tuk-tuk dijangka akan dapat bertahan untuk satu jangka masa yang lebih lama lagi.

Di India, teksi Ambassador yang terkenal ini masih lagi banyak digunakan walaupun ianya mula digunakan sejak tahun 1948. Kereta vintaj yang enggan ditelan arus kemodenan ini tetap membawa penumpang di Kolkata dan beberapa bandar lain di India.

Dengan warna kuning khas dan reka bentuknya yang menarik, ditambah lagi pula dengan pemandu yang peramah dan lagu pop Hindi dimainkan dari corong radio teksi, anda akan dapat menikmati gaya sebenar kehidupan di India.

Selain dikenali sebagai sebuah negara berfahaman Komunis, Cuba juga terkenal kerana perkhidmatan teksinya. Di ibu negeri Cuba, anda akan lihat pelbagai kereta antik yang dijadikan sebagai pengangkutan awam di sini. Lebih daripada itu, ia menjadi ikon kepada negara itu sendiri.

Negara yang kehausan kereta import akibat kekangan ekonomi ini membuatkan anda berasa kembali hidup pada zaman 50-an dan 60-an. Jika anda berpeluang melancong ke Havana, jangan lupa untuk menaiki teksi antik ini sambil menghisap curut Cuba yang terkenal.

Jika tidak pernah pergi ke New York, anda pastinya pernah terlihat teksi di bandaraya metropolitan New York yang terkenal dengan panggilan Yellow Cab melalui beberapa filem Hollywood.

Dengan menggunakan enjin V8, teksi ini boleh membawa anda dengan pantas melalui selok-belok bandaraya yang mendapat jolokan "Big Apple" ini. Namun, kebanyakan teksi yang menggunakan kereta model Crown Victoria kini diganti dengan Nissan yang lebih mesra alam. Walaupun begitu, warna kuning terangnya masih lagi dikekalkan.

Secara rasminya, perkhidmatan teksi yang menjadi ikon bandaraya London ini dikenali sebagai Hackney carriage atau juga dengan panggilan "Black Cab" sahaja. Teksi terkenal ini juga sering dilihat dalam beberapa filem yang menjadikan London sebagai lokasi penggambaran.

Apa yang menariknya, saintis telah menyatakan bahawa pemandu teksi di London juga memiliki ingatan yang lebih kuat berbanding dengan orang lain kerana menghafal puluhan ribu jalan. Dengan sikap pemandunya yang kebanyakannya peramah, teksi ini boleh memuatkan 4 atau 5 orang penumpang yang duduk secara bertentangan.

Ia adalah salah satu kaedah pengangkutan terbaik untuk melihat pelbagai tarikan di London seperti Istana Buckingham, kedai Fish anf Chip terkenal dan pelbagai lagi dengan khidmat nasihat yang diberikan oleh pemandunya secara percuma. Namun, kadar tambangnya adalah berbeza mengikut di mana anda menggunakannya di Britain.


7 Misteri yang Terdapat Pada Lukisan Mona Lisa Oleh Da Vinci

Dinobatkan sebagai lukisan paling terkenal di dunia, Mona Lisa telah menarik lebih daripada enam juta pengunjung ke The Louvre setiap tahun. Apakah sebenarnya misteri keunikan yang terdapat pada lukisan yang dihasilkan oleh Leonardo da Vinci ini? Berikut adalah beberapa misteri yang sering menjadi tanda tanya sejak dari dahulu lagi.

Sepanjang lebih dari seabad yang lalu, ramai yang telah membuat andaian bahawa Mona Lisa adalah seorang wanita bangsawan. Namun, beberapa nama telah dikaitkan dengan tuan empunya badan antaranya adalah Isabella d'Este, Marquise of Mantua, atau Costanza d'Avalos, Duchess of Francavilla.

Sebahagian yang lain pula mengatakan Mona Lisa adalah berdasarkan seorang lelaki iaitu Leonardo da Vinci sendiri atau lelaki yang menjadi pembantunya selama 20 tahun iaitu Gian Giacomo Caprotti. Bahkan, ada yang mengatakan ia adalah lukisan permandangan indah yang lama-kelamaan ditukar menjadi lukisan seorang wanita.

Hari ini, ramai pakar berpendapat bahawa potret Mona Lisa adalah Lisa Gherardini del Giocondo, isteri kepada seorang saudagar sutera Florentine bernama Francesco del Giocondo. Pada tahun 1503, Lisa Gherardini berusia sekitar 24 tahun ketika wajahnya dilukis Leonardo da Vinci. Walaupun begitu, watak sebenar lukisan ini masih belum dapat dibuktikan secara rasmi.

Pada tahun 2010, pengerusi Jawatankuasa Kebangsaan Warisan Kebudayaan Itali iaitu Silvano Vinceti telah mendakwa melihat beberapa tandatangan tersembunyi yang ditulis dengan teliti dan halus pada mata Mona Lisa. Dia mendakwa pada mata kanan lukisan itu terdapat huruf L dan V yang dikatakan tandantangan Leonardo da Vinci.

Pada mata kiri Mona Lisa pula terdapat huruf seakan C, E atau B. Walau bagaimanapun, pihak pengurusan The Louvre mengatakan bahawa tandatangan tersembunyi yang didakwa dikesan oleh Vinceti itu mungkin disebabkan rekahan yang sangat kecil pada cat lukisan terkenal itu.

Pada latar belakang yang terdapat pada lukisan Mona Lisa itu, bahagian sebelah kanan adalah sedikit lebih tinggi berbanding di sebelah kiri. Beberapa andaian mengatakan ia adalah dua latar belakang yang berbeza dan sukar digabungkan. Disebabkan latar belakang yang tidak serasi ini, ia membuatkan Mona Lisa kelihatan sedikit lebih tinggi dan lebih tegak posisi tubuhnya.

Pada tahun 2000, para saintis di Harvard University telah mencadangkan penjelasan di sebalik kajian saraf mengenai senyuman Mona Lisa yang sukar difahami. Ketika anda sedang melihat matanya, mulutnya berada dalam keadaan periferal yang kelihatan hitam dan putih.

Ini menonjolkan bayang-bayang di sudut mulutnya membuatkan senyuman Mona Lisa kelihatan lebih luas. Namun begitu, pandangan itu akan berkurangan sekiranya anda melihat terus pada mulutnya.

Ini adalah salah satu kepelbagaian ciri senyuman Mona Lisa yang sering diperdebatkan. Ia sering berubah-ubah jika dilihat pada sudut berlainan dan membuatkannya kelihatan seakan hidup dan penuh misteri.

Landskap pada latar belakang lukisan Mona Lisa kelihatan seakan suatu imaginasi tetapi mungkin juga jambatan yang dilukis pada bahagian belakang di sebelah kanan itu diketahui oleh Leonardo.

Ramai orang mengatakan jambatan itu adalah Jambatan Ponte Buriano yang terletak di Tuscany. Akan tetapi, pada tahun 2011 seorang penyelidik telah mendakwa lukisan jambatan itu adalah berdasarkan Jambatan Bobbio yang terletak di Trebbia yang telah rosak dihanyutkan banjir yang berlaku pada tahun 1472.

Leonardo da Vinci telah mengusahakan lukisan ini selama beberapa tahun lamanya. Dia terlalu obses dengan lukisan Mona Lisa dan selalu membawa lukisan ini bersamanya ke mana sahaja dia mengembara, walaupun sehingga dia berpindah ke Perancis pada penghujung hayatnya.

Lukisan itu akhirnya dijual kepada penaja terakhirnya iaitu Raja Francois I dan kekal berada dalam koleksi diraja selama hampir 200 tahun lamanya. Pada tahun 1799, Napoleon telah terjumpa lukisan Mona Lisa dan mengarahkan agar ianya ditempatkan di bilik tidurnya. Pada tahun 1804 barulah lukisan ini dipamerkan untuk tontonan umum di The Louvre.

Namun, pada masa ia dipamerkan, lukisan ini tidaklah begitu menarik perhatian sehinggalah pada pertengahan kurun ke-19, nama Leonardo sebagai seorang artis mula dikenali. Dia dilihat sebagai seorang yang sama hebat seperti Michelangelo dan Raphael. Tidak lama selepas itu beberapa karya da Vinci yang lain mula dikenali dan namanya menjadi begitu terkenal sehingga hari ini.

Lukisan Mona Lisa ini juga sering diteliti oleh pakar perubatan. Pada tahun 2010, seorang doktor dari Itali telah perasan bengkak di sekeliling matanya dan mendiagnosis bahawa Mona Lisa mempunyai kandungan kolesterol berlebihan dalam pengambilan makanannya.

Malah, beberapa doktor juga berpendapat Mona Lisa mungkin mempunyai beberapa masalah kesihatan yang lain seperti kelumpuhan muka, pekak dan juga sifilis. Selain itu, melalui wajahnya juga doktor mengatakan Mona Lisa sedang hamil.

Doktor gigi pula berpendapat bahawa lakaran mulut Mona Lisa menggambarkan bahawa dia mungkin mempunyai bentuk gigi yang kompulsif dan bibir atasnya menunjukkan Mona Lisa tiada beberapa batang gigi pada bahagian hadapan.

Berdasarkan bibirnya yang pucat pula, doktor berpendapat Mona Lisa mungkin dikasari atau menjadi mangsa keganasan rumah tangga. Sehingga kini keadaan kesihatan berdasarkan lukisan itu sering diperdebatkan.


Aktion T4 - Program Rahsia Nazi Untuk Menghapuskan Golongan OKU

Sebelum ini, kami pernah menulis mengenai Program Lebensborn, iaitu satu program rahsia tentera Nazi Jerman untuk mewujudkan bangsa Jerman tulen. Secara ringkasnya, ianya adalah aplikasi teknik eugenic atau bahasa mudahnya persenyawaan terpilih bagi wanita dan lelaki yang mempunyai gene tertentu.

Bagi mewujudkan bangsa Jerman yang kuat juga, pihak Nazi telah melancarkan satu lagi program yang dikenali sebagai Aktion T4. Program ini lebih kejam dimana objektif utamanya adalah menghapuskan golongan OKU sama ada yang mempunyai masalah fizikal ataupun mental.

Program Aktion T4 ini dikatakan telah dilakukan sebelum dan semasa peristiwa Holocaust berlaku. Program ini yang pada mulanya hanya tertumpu kepada pembunuhan bayi baru lahir yang mempunyai masalah mental dan fizikal akhirnya turut dilakukan kepada golongan dewasa dan tua.

Program ini telah dilakukan bertahun-tahun lamanya dan dianggarkan 300,000 orang telah terbunuh dalam program yang kejam ini. Program ini dihentikan pada tahun 1941 dan menerima bantahan protes dari banyak pihak terutamanya masyarakat Jerman sendiri.

Ideologi Program Aktion T4 sebenarnya sudah tercetus sejak dari awal lagi sejak penubuhan parti Nazi. Pegawa-pegawai tertinggi Nazi sememangnya mahukan konsep eugenic digunapakai secara meluas bagi memelihara ketulenan bangsa Jerman.

Dalam Mein Kampf, iaitu risalah-risalah yang telah ditulis oleh Adolf Hitler yang kemudiannya dibukukan, beliau menyatakan keinginannya untuk "membersihkan" bangsa Jerman dimana hanya kanak-kanak yang benar-benar sihat dibenarkan untuk hidup agar mereka boleh bekerja sendiri dan menjadi seorang askar.

Bagi kanak-kanak yang mempunyai kecacatan fizikal dan mental, mereka ini mestilah "dibersihkan" kerana mereka tidak mampu untuk hidup berdikari dan memberi sumbangan kepada negara. Dalam erti kata lain, mereka mesti dihapuskan menggunakan teknik perubatan moden.

Sebaik sahaja parti Nazi mengambil alih pucuk pimpinan sekitar tahun 1933, mereka telah memperkenalkan undang-undang yang mewajibkan pengasingan golongan yang mempunyai masalah fizikal dan mental. Benar, pada peringkat awal, golongan yang mempunyai masalah fizikal dan mental ini akan dikuarantin dan dirawat sahaja.

Namun, apabila perang meletus sekitar tahun 1939, pihak Nazi semakin bertindak kejam dengan terus membunuh golongan yang tidak bersalah ini.

Pada awal tahun 1939, sepucuk surat telah sampai kepada pejabat pemerintah Jerman daripada seorang pengikut kuat Nazi bernama Richard Kretschmar. Beliau cuba menghubungi Hitler bagi mendapatkan kebenarannya untuk membunuh anak kandungnya, Gerhard.

Gerhard merupakan anak kandungnya yang hanya berusia beberapa bulan tetapi mempunyai pelbagai masalah fizikal dan mental termasuklah buta, kecacatan anggota badan dan lain-lain lagi. Dalam surat tersebut, beliau memberi kebenaran kepada pihak Nazi mengambil anaknya itu untuk dibunuh.

Hitler kemudiannya menghantar seorang doktor, Dr. Karl Brandt untuk membuat ujian perubatan terhadap bayi tersebut. Ternyata dakwaan bapanya itu benar dan bayi itu telah dibunuh pada Julai 1939 dengan diberikan suntikan maut. Malangnya, dalam sijil kematiannya, sebab kematian bayi tersebut dinyatakan sebagai mempunyai masalah jantung.

Peristiwa pembunuhan ini menjadi permulaan dan batu loncatan kepada pihak Nazi untuk membunuh golongan masalah fizikal dan mental ini secara besar-besaran. Maka lahirlah program Aktion T4. Bagi Nazi, golongan kurang bernasib baik ini hanyalah beban kepada mereka.

Pada tarikh 1 September 1959, Adolh Hitler telah menandatangi satu surat yang membenarkan pembunuhan besar-besaran golongan OKU melalui program yang dinamakan Aktion T4 dimulakan. Satu pasukan khas diberi nama Jawatankuasa Reich ditubuhkan untuk menjalankan program ini.

Dalam masa 3 minggu selepas pembunuhan bayi tersebut, pihak Nazi sudah mengeluarkan surat kepada para doktor dan bidan mengenai garis panduan baru untuk menyambut kelahiran bayi. Setiap doktor atau pegawai perubatan yang menyambut bayi perlu mengisi satu borang yang mengandungi pemerhatian sekiranya bayi tersebut mempunyai sebarang masalah fizikal.

3 orang doktor kemudiannya akan menyemak borang tersebut tanpa melihat sendiri keadaan sebenar bayi tersebut. Sekiranya 2 daripada 3 orang doktor tersebut mengesahkan kecacatan tersebut, bayi tersebut akan diasingkan dengan alasan untuk diberikan rawatan susulan. Realitinya, bayi-bayi tersebut akan dibunuh.

Setelah program ini dilancarkan, bayi atau kanak-kanak yang mempunyai masalah fizikal atau mental akan diambil daripada hospital dan pusat kesihatan dan dihantar ke salah satu kem tahanan Nazi iaitu Bernburg, Brandenburg, Grafeneck, Hadamar, Hartheim atau Sonnenstein.

Di kem-kem ini, mangsa akan diberikan suntikan dadah dalam kuantiti berlebihan sehingga mereka mati. Ada juga yang dibiarkan sehingga mati kelaparan. Lama-kelamaan, skop program ini turut diperluaskan kepada orang dewasa yang mempunyai masalah fizikal dan mental yang tidak mampu menguruskan hidup mereka sendiri.

Sewaktu di tampuk pemerintahan, pihak Nazi sememangnya mempunyai konflik dengan kumpulan agamawan seperti Krisitan Katolik dan Protestan. Apabila kisah mengenai program Aktion T4 diketahui umum, ianya menghangatkan lagi konflik ini.

Segalanya bermula apabila keluarga-keluarga mangsa program ini menceritakan pengalaman serupa bagaimana ahli keluarga mereka yang mempunyai masalah fizikal atau mental ditangkap dan dihantar ke kem tahanan atas alasan untuk diberi rawatan susulan. Kesemua mereka menceritakan mereka akhirnya menerima surat menyatakan ahli keluarga mereka telah mati setelah menjalani rawatan tersebut.

Tiada info tambahan diberikan oleh pihak Nazi malah setiap keluarga juga dilarang untuk melawat ahli keluarga mereka. Lama-kelamaan, orang ramai mulai sedar dan kempen penentangan terhadap program tersebut mula dilakukan oleh pihak gereja secara agresif melalui pengucapan awam dan juga pengedaran risalah-risalah kepada rakyat Jerman.

Bantahan demi bantahan termasuk daripada media antarabangsa menyebabkan Hitler akur untuk menghentikan program tidak berperikemanusiaan ini pada bulan Ogos 1941. Dianggarkan sekitar 300,000 orang telah terkorban dimana majoritinya adalah orang Jerman dan Austria sementara hampir separuh daripadanya adalah kanak-kanak.

Kisah mengenai pembunuhan ini turut dimuatkan dalam filem bertajuk Aktion T4 yang telah dikeluarkan pada tahun 2014. Sebuah memorial juga telah dibina di Berlin bagi mengingati mangsa-mangsa yang terbunuh.


10 Empangan Paling Tua Di Dunia Yang Masih Beroperasi Hingga Hari Ini

Empangan telah menjadi perintis dalam industri kejuruteraan sejak zaman purba lagi. Dari segi sejarah, pembinaan empangan telah berlaku sekitar 3000 SM.

Pembinaan empangan awal berlaku di Mesopotamia dan Timur Tengah di mana empangan pertama dan paling awal di dunia adalah Empangan Jawa di Jordan.

Kemudian, beberapa tamadun di seluruh dunia mula membina pelbagai jenis empangan. Kebanyakan empangan purba kini sudah tidak lagi wujud namun beberapa empangan masih lagi digunakan sehingga hari ini.

iluminasi.com kongsikan 10 empangan purba tertua yang masih beroperasi sehingga hari ini.

Empangan Almansa adalah empangan jenis batu graviti di bandar Almansa di wilayah Albacete, Sepanyol dan yang tertua di dunia dari jenisnya.

Kerja-kerja pembinaan empangan yang terletak di Sungai Vega de Belén ini mungkin bermula pada tahun 1578 dan tamat 6 tahun kemudian pada tahun 1584.

Struktur empangan yang langsing ini adalah 25 meter tinggi dan 90 meter panjang. Tujuan utama pembinaan Empangan Almansa adalah untuk mengawal banjir dan menyediakan pengairan.

Empangan Moti Talab atau Tonnur Kere adalah salah satu empangan tertua di dunia yang masih beroperasi. Makna Moti Talab adalah "Danau Mutiara".

Ia bermula pada abad ke-12 AD di mana Tonnur Kere dibina oleh Sri Asuri Ramanujacharya, seorang Paderi Sri Vaishnava. Empangan berusia 1,000 tahun ini menjangkaui kawasan seluas 2,150 ekar.

Sri Asuri Ramanujacharya menamakan empangan yang terletak di negeri Karnataka di daerah Mandya ini sebagai "Thirumalasagara".

Empangan itu dibina di antara bukit-bukit yang berbatu. Kawasan ini kemudiannya diserang oleh Adilshahis dari Bijapur dan Nasir Jung, Subedar Mughal dari Deccan yang kemudiannya menamakannya semula sebagai "Moti Talab" merujuk kepada air empangan ini yang jernih.

Empangan Sadd-e Kobār terletak di Sungai Kowar, 28 km dari tenggara timur bandar Qom, Iran. Empangan ini dibina pada abad ke-10 AD yang merupakan jenis empangan gerbang graviti.

Empangan kuno ini berdekatan dengan Darreh-ye Laq Gazī, Zanbūrak dan Kūh-e Zanbūrak dan dibina menggunakan batu kapur dan tanah liat.

Tujuan pembinaan empangan berukuran 25 meter tinggi dan 82 meter panjang ini adalah bertujuan untuk pengairan dan bekalan air ke bandar berdekatan.

Empangan Manoike adalah empangan kuno di wilayah Kagawa di Jepun dan masih digunakan hingga ke hari ini. Fungsi utama empangan ini adalah untuk tujuan pengairan.

Sejarah terawal Empangan Manoike yang mempunyai panjang 329 meter ini bermula pada sekitar 701-704 AD iaitu dari zaman Taiho dan dibina oleh Michimori Ason, tuan Wilayah Sanuki.

Dalam banjir yang berlaku pada tahun 881 AD, empangan asal telah musnahdi dan sejak itu, empangan ini telah dibina beberapa kali.

Ketika ini, Empangan Manoike boleh menyimpan air pada kapasiti melebihi 14 juta m³.

Empangan Sayamaike adalah salah satu empangan berharga yang menggunakan teknik kejuruteraan air Jepun yang luar biasa dan merupakan antara yang tertua yang masih berfungsi.

Empangan ini terletak di Kota Osakasayama di Wilayah Osaka, Jepun. Ia dibina sekitar abad ke-7. Empangan berusia 1400 tahun itu mempunyai muzium bertujuan memberi kredit dan penghormatan.

Empangan berkapasiti 2.8 juta m³ ini mengalirkan airnya ke Sungai Nishiyoke. Kerja-kerja pembaikan bagi empangan ini telah disumbangkan oleh beberapa tokoh sejarah Jepun.

Beberapa tokoh bersejarah ini termasuklah Gyoki, seorang pendeta Buddha di zaman Nara, Chogen, seorang pendeta Buddha di zaman Kamakura dan Katagiri Katsumoto, seorang samurai di zaman Edo.

Pada mulanya, empangan ini adalah hasil daripada langkah untuk mengawal banjir semasa proses pertanian. Kemudian, empangan itu telah diubahsuai sepenuhnya kepada empangan kawalan banjir.

Empangan Kaerumataike adalah empangan tambak Jepun di Sungai Yodo. Empangan kuno ini dibina pada tahun 162 Masihi dan terletak berhampiran dengan bandar Nara, wilayah Kansai.

Empangan ini terletak pada ketinggian 17 meter dan dengan ukuran panjang mencecah 260 meter.

Sungai Yodo mendapat saliran air dari Tasik Biwa yang terletak di wilayah Shiga. Ia merupakan sumber air minuman dan pengairan kepada penduduk Wilayah Kansai serta menjadi sumber penjana hidroelektrik.

Empangan Kallanai atau Grand Anicut adalah empangan keempat tertua di dunia yang masih digunakan hingga ke hari ini.

Empangan kuno ini dibina oleh Raja dinasti Chola iaitu Raja Karikala di sungai Kaveri sekitar abad ke-2 yang terletak di negeri Tamil Nadu.

Ia juga merupakan empangan tertua di India yang masih digunakan. Idea di sebalik empangan berusia 2,000 tahun ini adalah untuk mengairi daerah delta bagi tujuan penanaman padi.

Empangan tersebut mengairi kawasan seluas 69,000 ekar pada masa itu dan pada abad ke-19, empangan Kallanai berada dalam fasa pembentukan semula oleh pihak British.

Menjelang abad ke-20, empangan ini telah mengairi kawasan dengan keluasan sekitar 1 juta ekar. Terdapat perdebatan yang berterusan bahawa empangan ini berusia lebih tua daripada anggaran yang dibuat sebelumnya.

Empangan Cornalvo adalah empangan graviti yang dibina oleh orang Rom di antara abad ke ke-1 atau ke-2 abad dan masih digunakan sejak itu.

Empangan Cornalvo adalah sebahagian daripada Ensiklopedia Arkeologi Mérida yang merupakan Tapak Warisan Dunia UNESCO sejak tahun 1993.

Empangan ini meliputi Albarregas (lembah Guadiana) dan terletak pada ketinggian 24 meter dan dengan panjang 194 meter.

Ketika siap dibina, ia menjadi empangan tertinggi di dunia yang terletak luar Itali. Empangan yang terus berfungsi ini adalah sumber utama bekalan air ke Bandar Merida.

Empangan Proserpina adalah empangan graviti Rom yang dibina pada abad ke-1 atau ke-2, di Extremadura, Sepanyol sama seperti empangan Cornalvo.

Sejak dibina lebih daripada 18 abad yang lalu, empangan ini terus digunakan sehingga kini.

Empangan ini dibina sebagai sebahagian daripada inisiatif pembangunan infrastruktur untuk membekalkan air ke bandar Emerita Augusta.

Saluran air yang mengalir ke bandar telah rosak selepas kejatuhan Empayar Rom, namun empangan ini masih kekal utuh sehingga hari ini.

Ia terletak di Las Pardillas (lembah Guadiana) yang mempunyai panjang 427.8 meter. Sejak tahun 1993, empangan ini adalah sebahagian daripada Tapak Warisan Dunia UNESCO.

Dan berada di kedudukan pertama senarai empangan yang paling tua yang masih berfungsi adalah Empangan Tasik Homs di Syria.

Terdapat hipotesis bahawa empangan ini berasal sejak dari zaman penguasa Mesir Sethi sekitar 1319 hingga 1304 SM. Menurut hipotesis tersebut, empangan itu diperluas oleh Empayar Rom sekitar tahun 284 hingga 305.

Maharaja Rom Diocletian membina struktur ini untuk tujuan pengairan dan ia mempunyai kapasiti air mencapai 90 juta m³.

Empangan Tasik Homs atau Quatinah Barrage ini mungkin merupakan takungan air terbesar di Near East. Apa yang agak luar biasa adalah sejak dari dibina, empangan itu hanya mempunyai sedikit sahaja keladak.

Empangan sepanjang dua kilometer panjang ini adalah empangan graviti yang dibuat daripada teras konkrit Rom dan blok basalt. Pada hari ini, empangan Tasik Homs mempunyai kapasiti sekitar 200 juta m³.


Sejarah Kedatangan Orang India ke Tanah Melayu atau Malaya Semasa Zaman British

Kedatangan orang India secara migrasi beramai-ramai ke Malaya hanya bermula pada pertengahan abad ke 19, disebabkan oleh campur tangan British di India dan juga kejayaan Britain mengukuhkan kuasa mereka di Malaya.

Walaupun orang India sudah datang ke Malaya sebelum itu, mereka hanya datang sebagai duta kepada tamadun-tamadun besar atau kumpulan pedagang yang menjual barangan yang sukar didapati ketika itu.

Berbeza dengan nenek moyang mereka, komuniti India yang hadir ke Malaya adalah disebabkan tawaran untuk bekerja sebagai buruh di kawasan perladangan ataupun mana-mana projek kerajaan ketika itu. Kedatangan mereka ke Malaya juga bukan sesuatu yang berlaku spontan.

Orang Eropah ketika itu menggunakan pengaruh politik mereka membawa pekerja-pekerja ini ke Malaya melalui kendalian ejen dan pencari pekerja yang dilantik di India. Penghijrahan beramai-ramai masyarakat India ke Malaya dipacu oleh sistem kasta yang menekan mereka, penindasan terhadap wanita India dan juga tekanan oleh masyarakat kelas pertengahan dan tinggi, memaksa mereka lari ke Malaya.

Kemasukan pekerja India ke Malaya sebenarnya sudah bermula sejak tahun 1786, dengan pembukaan pejabat koloni British di Pulau Pinang. Jawatan sebagai pembantu rumah dan pekerja ladang menjadi tawaran.

Pada penghujung abad ke 18, dianggarkan beribu-ribu orang India yang digelarkan sebagai 'kuli' berada di Pulau Pinang. Angka itu semakin meningkat selepas pembukaan Singapura pada tahun 1819.

Walaupun jumlah pekerja semakin tinggi, bekalan pekerja senantiasa tidak mencukupi - jadi British membuka peluang kepada banduan-banduan dari penjara di India untuk bekerja dalam sektor pengangkutan di Malaya. Bagaimanapun, langkah ini mendapat tentangan orang Britain yang menjadi pegawai di Malaya.

Bagi menyelesaikan masalah penempatan banduan yang telahpun selamat hadir ke Malaya, kerajaan British memindahkan mereka Pulau Andaman pada tahun 1873.

Ini menyebabkan masalah kekurangan jumlah pekerja yang diperlukan kerajaan British kembali timbul, selepas permintaan menjadi tinggi ekoran projek-projek yang diusahakan peladang-peladang dan kerajaan Malaya ketika itu.

Kerajaan British mensasarkan agar Malaya menjadi pusat penanaman utama mereka bagi tujuan eksport pertanian. Rempah mula ditanam pada tahun 1830, tebu pada tahun 1840, kopi pada tahun 1870 dan pokok getah pada tahun 1890. Projek pembinaan jalan raya dan jalan keretapi dimulakan dengan pinjaman daripada kerajaan pusat Britain sebanyak 500 ribu pound.

Bagaimanapun, berikutan teknologi yang ada ketika itu - kebanyakan kerja memerlukan hasil tangan buruh kasar dan jumlah pekerja yang ada sentiasa tidak mencukupi.

Pada awalnya, British bercadang mahu mengambil pekerja daripada negara-negara Afrika dalam memenuhi keperluan tenaga buruh berkos rendah. Bagaimanapun, ekoran daripada penghapusan dasar perhambaan di Afrika oleh Empayar British sendiri pada tahun 1833, cadangan itu terpaksa dibatalkan.

Pekerja dari Eropah pula memerlukan kos yang tinggi dan agak sukar untuk dipujuk bagi bekerja dalam iklim tropika seperti Malaya. Ini kerana masyarakat Eropah percaya cuaca yang panas dan berbahang seperti di negara kita adalah tempat yang akan menyebabkan kematian mereka atau 'white man's grave.'

Cadangan untuk mengambil penduduk asal Malaya iaitu orang Melayu mendapat tentangan masyarakat setempat. Ini kerana masyarakat Melayu ketika itu percaya kehidupan mereka sepatutnya bebas dan tidak dikawal jadual hariannya, berbeza dengan pekerja-pekerja kendalian British. Oleh kerana itu masyarakat Melayu lebih gemar menjadi petani atau nelayan dalam mendapatkan rezeki.

Selain daripada itu, status sebagai penduduk asal tanah yang dijajah itu juga menyebabkan ramai orang Melayu enggan bekerjasama dengan British, mengelakkan diri mereka daripada terlibat dengan kegiatan ekonomi British. Amat sukar sekali majikan pada ketika itu berjaya menggajikan pekerja Melayu dalam jumlah yang besar melainkan beberapa kelompok yang mahu.

Pekerja bangsa Cina yang sudah ada di Malaya ketika itu pula dipercayai oleh British lebih selesa bekerja di bawah kendalian pimpinan sebangsa mereka sahaja.

Berikutan sebab-sebab ini, pekerja-pekerja berketurunan India dilihat memainkan peranan yang sangat penting pada pemerintahan British dalam membangunkan Malaya ketika itu.

Kumpulan pekerja India yang rata-ratanya datang daripada kawasan selatan India ini, pada pandangan British merupakan kumpulan pekerja yang baik.

Mereka tidak mempunyai cita-cita besar serta mudah untuk diuruskan. Ramai cukup sekadar berpuas hati untuk hidup dengan gaji kecil dan rutin harian menurut jadual yang ditentukan ke atas mereka. Selain itu, orang India yang datang ke Malaya juga berada dalam pemerintahan British di negara asal mereka, jadi sedikit-sebanyak mereka sudah biasa dengan sistem yang digunakan.

Berlaku pengusiran kaum India berkasta rendah daripada kasta Pariah, Pallas, Padhyachi dan Gounda ke kawasan-kawasan setinggan khas di bahagian selatan India, disebabkan oleh beberapa insiden penghinaan yang dilakukan mereka terhadap golongan-golongan Brahmin - kelompok individu yang bertanggungjawab menyebar dan menyimpan ilmu agama Hindu.

Kumpulan kasta Pariah yang merupakan kasta paling rendah dalam sistem sosial masyarakat India ketika itu, membentuk kumpulan pekerja buruh paling besar di wilayah Madras. Daripada kumpulan inilah Britain membawa masuk sebahagian besar pekerja dari India bagi memenuhi permintaan pasaran pekerja tempatan.

Di India, mereka dilayan tak ubah seperti seekor binatang tanpa dipedulikan maruah mereka.

Ini menjadikan individu-individu kasta Pariah seorang yang tekun dalam melakukan pekerjaan serta tidak menolak sebarang arahan - satu ciri yang sangat digemari pihak British. Pendidikan golongan itu juga rendah, membolehkan mereka terus dikemudi untuk bekerja sebagai buruh berbeza dengan masyarakat Cina di Malaya yang mempunyai kemahiran serta lebih pandai berdikari sendiri.

Selain daripada keperluan memenuhi permintaan pekerja, British juga mempunyai sebab lain kenapa kemasukan pekerja dari India perlu dilakukan.

Berikutan keengganan orang Melayu untuk memberikan bantuan sebagai pekerja dan juga kemajuan orang Cina dalam bidang mereka, British merasakan wujud risiko orang Cina mula memberontak serta bangun menentang mereka.

Bagi menyeimbangkan pengaruh orang Cina yang ketika itu bertumpu di kawasan-kawasan bandar, Frederic Weld, Gabenor kepada negeri-negeri selat merasakan perlunya wujud sebuah lagi masyarakat lain yakni masyarakat India dalam mewujudkan sistem masyarakat yang tidak hanya tertumpu pada masyarakat Cina.

British merasakan bahaya akan melanda sekiranya kaum Cina diberikan kawalan ke atas Tanah Melayu ketika itu, berikutan ketidakstabilan sesama kaum Cina sendiri yang gemar bergaduh sesama mereka.

Kemasukan kaum India ke Malaya juga dilihat dapat membantu memperkukuhkan lagi sistem residen yang mahu diperkenalkan British, yang jelas mahukan sokongan daripada kaum India yang terhutang budi dengan mereka. Ini boleh dijadikan alasan mengapa sistem residen perlu dilaksanakan, berikutan Sultan-Sultan Melayu tidak mempunyai kuasa memerintah kumpulan pendatang ini dan hanya Britain berkuasa ke atas mereka.

Sebagai insentif membawa masuk pekerja India ke Malaya yang ketika itu bersaing kuat dengan Ceylon di Sri Lanka sebagai destinasi pilihan pekerja India Selatan, British menaikkan gaji pekerja-pekerja yang mahu ke Malaya disamping memberikan subsidi kapal untuk perjalanan.

Bagi mempercepatkan lagi kemasukan pekerja India ke Malaya, pada tahun 1900 satu perjanjian di antara badan pemerintah di India dan Malaya membolehkan kesemua sebarang syarat pengambilan pekerja yang ada ditarik balik, memudahkan kemasukan beramai-ramai pekerja dari kawasan India Selatan ke Malaya.

Artikel ini adalah rumusan daripada jurnal 'Indian migration and population change in Malaya' hasil tulisan Kernial Singh Sandhu, yang diterbitkan pada tahun 1958.


6 Kisah Kerabat Diraja Menyamar Sebagai Orang Kebanyakan

Walaupun agak jarang berlaku, namun kerabat diraja kadang-kala dilihat berjalan bersiar-siar seperti orang kebanyakan di tempat awam.

Kadang-kala, mereka melakukan sebegitu kerana tiada pilihan atau mahu menafikan tanggapan salah orang ramai terhadap peraturan dalam kehidupan mereka.

Dan dalam sesetengah kes, mereka hanya mahu merasa hidup bebas seperti orang biasa. Kerabad diraja seperti keluarga diraja Belanda hidup seperti orang kebanyakan manakala yang lain masih hidup di dalam istana.

iluminasi.com kongsikan 6 kisah di mana kerabat diraja menyamar seperti orang kebanyakan.

Pada tahun 1999, Raja Abdullah II dari Jordan dilaporkan telah menyamar sebagai seorang wartawan, suatu tindakan yang juga kerap dilakukan ayahnya ketika memerintah.

Dalam kes ini, identiti beliau telah didedahkan. Raja Abdullah II tiba di Zarqa dengan seorang rakan iaitu ketua pusat akhbar istana yang menyamar sebagai wartawan lain.

Tujuan beliau adalah ingin mendengar apa yang ingin diperkatakan oleh ahli perniagaan dan pedagang tanpa rasa takut untuk memberitahu kebenaran tentang zon bebas cukai kerajaan.

Penyamaran itu melibatkan Raja Abdullah II memakai janggut putih, jubah putih dan selendang merah. Namun identiti beliau diketahui apabila pihak penguasa rasmi zon bebas cukai meminta lesen krew TV.

Oleh itu, Raja Abdullah II terpaksa menunjukkan siapa dirinya yang sebenar namun kemudian meneruskan penyamaran dalam melawatke hospital, lintasan sempadan dan perkhidmatan awam untuk mengetahui isi hati rakyatnya yang sebenar.

Nero, yang masih dalam zaman remaja ketika beliau mengambil takhta sebagai pemerintah Rom, akan memakai topi atau rambut palsu dan berjalan-jalan di sekitar bandar dengan kawan-kawannya.

Kadang-kadang, mereka akan bergurau dengan orang setempat. Namun mereka kerap kali memukul dan menyerang lelaki-lelaki yang ada di jalanan, menikam mereka yang menengang dan menghumbang ke dalam pembetung.

Nero akan memecah masuk dan mencuri dari kedai-kedai dan menjual barang rampasannya di pasar di istana, membahagikan kutipan di antara kumpulannya, mengambil keuntungannya dan terus melakukan kacau bilau.

Nero menimbulkan masalah sehingga dia hampir kehilangan matanya dalam satu insiden dan dia hampir dipukul hingga mati oleh seorang lelaki yang mana isterinya dilayan dengan buruk oleh Nero.

Selepas kejadian itu, Nero akan bergerak dengan pegawai rasmi di belakangnya yang bersedia untuk campur tangan jika berlaku sebarang masalah.

Raja Charles XI yang memerintah Sweden dari tahun 1660 hingga 1697 dikatakan telah mengembara ke seluruh kawasan setempat dengan memakai jubah kelabu bagi menyembunyikan pakaian seragam kerajaannya bagi bercakap dengan pegawai-pegawai tempatan.

Beliau melakukan begitu untuk menguji jika terdapatnya rasuah dan mahu menguji orang-orang tempatan, yang mungkin dapat mendedahkan apa-apa penindasan yang berlaku kepada Raja Charles XI.

Raja Charlex XI mungkin telah mengambil inspirasi untuk menyamar daripada legenda Norse Lama Odin, yang akan berbicara dengan manusia dengan menyamar.

Penyamaran Raja Charles XI menjadi legenda dan beliau dirujuk sebagai Greycoat (atau Grakappan).

Raja Matthias Corvinus naik takhta pada tahun 1464 dan menjadi raja yang sangat popular.

Reformasi keadilannya dan advokasi orang-orang yang berbakat tanpa mengira kedudukan sosial membuatkan Raja Matthias menjadi pemerintah yang terkenal serta disayangi.

Beliau adalah penaung sains dan seni dengan kerjaya ketenteraan yang baik dan walaupun cukai terpaksa dinaikkan sebagai ganti kepada kos perang (terutamanya dengan Turki), namun beliau tetap disukai.

Satu kisah legenda tentang Raja Matthias melibatkan lawatan menyamar ke salah satu kem Turki. Berpakaian seperti seorang, beliau berdiri di luar khemah Jeneral Turki sepanjang hari.

Keesokan harinya, beliau menghantar mesej kepada jeneral, menggambarkan jem beliau dan menunjukkan makanan tersebut sebagai bukti.

Kerana terlalu terkesima bahawa raja sedang berada di kem, jeneral tersebut dengan serta-merta melarikan diri ke Turki.

Dalam satu kisah lain ketika Pengepungan Shabacz, Raja Matthias menyamar sebagai seorang tentera dan bersama-sama seorang lagi tentera lain di sepanjang kubu untuk mencari lokasi terbaik untuk melancarkan serangan.

Askar-askar Turki melepaskan tembakan membunuh tentera yang berada bersama Raja Matthias, namun raja tersebut dengan tenang terus mencari lokasi untuk membuat serangan.

Di antara tahun 1477 hingga 1488, Melaka telah diperintah oleh Sultan Alauddin Riayat Shah.

Beliau sering mengambil tahu akan keadaan masyarakat dan pendapat rakyat terhadap keputusannya dengan berjalan di kalangan mereka dengan cara menyamar sebagai orang biasa dan dikatakan sebagai seorang sultan yang sangat adil dan baik.

Beliau akan berjalan pada waktu malam untuk mengurangkan risiko dikenali atau bertembung dengan pembesar Istana. Pada suatu ketika, beliau bertembung dengan seorang pencuri lalu dikejarnya. Beliau berasa terkejut kerana perkara sebegitu berlaku dalam kerajaannya. Disangkakan rakyatnya sudah cukup makan dan hidup aman damai.

Sultan Alauddin akhirnya meninggal dunia disebabkan penyakit yang tidak diketahui dan ahli keluarganya saling bergaduh untuk merebut takhtanya. Hal ini telah berlaku lama walaupun ketika Sultan Alauddin masih hidup.

Kedua-dua isterinya bergaduh kerana masing-masing mahu menjadikan anak-anak mereka sebagai pewais takhta, saudaranya iri hati terhadap kedudukannya dan terdapat kemungkinan beliau mempunyai musuh yang ramai dikalangan bangsawan-bangsawan negeri lain ketika itu. Sayangnya pekerti yang baik ini tidak diwarisi.

Pelawak Cleo Rocos telah menulis satu kisah berkenaan Putri Diana pergi ke sebuah pub London bersamanya dan Freddie Mercury di dalam bukunya The Power of Positive Drinking, diterbitkan pada tahun 2013.

Pada akhir 1980-an, Princess Diana, Freddie Mercury, dan Cleo bersama-sama keluar untuk minum malam di London Selatan di Royal Vauxhall Tavern.

Mereka memakaikan Puteri Diana dengan satu jaket tentera, cermin mata hitam dan topi sebagai penyamaran.

Ketika berada di situ beberapa orang tersilap menyangkakan Puteri Diana adalah seorang lelaki gay dan tiada siapa pun yang mengecam bahawa ia adalah Puteri Diana.

Beliau tidak dikenali sehinggakan terpaksa memesan minuman bagi pihak kedua-dua lagi rakannya yang terkenal.


Bagaimana Sistem GPS Berfungsi?

Zaman sekarang ni, nak ke mana-mana kita tak perlu lagi dah bertanya panduan jalan atau melukis peta. Hanya buka saja telefon dan buka aplikasi GPS. Satu masa dulu, sistem GPS pun memerlukan peranti berbeza namun berkat kecanggihan teknologi, GPS kini tersedia dalam telefon kita serta boleh diakses bila-bila masa.

Tulis saja nak ke mana, aplikasi akan memberikan kita panduan, anggaran masa perjalanan serta waktu ketibaan kita yang agak tepat. Pernahkah anda terfikir bagaimana sebenarnya sistem GPS ini berfungsi?

GPS atau Global Positioning System merupakan sebuah sistem navigasi satelit (satnav) yang menggunakan penerima isyarat radio untuk mengesan isyarat yang dipancarkan oleh satelit yang mengorbit bumi.

GPS dibina berasaskan kepada penemuan semasa era satelit Sputnik sejak tahun 1940-an, di mana saintis berjaya mengenalpasti kedudukan satelit tersebut disebabkan oleh perubahan pada gelombang radio, yang digelarkan sebagai 'kesan Doppler.'

Pada zaman awalnya, tentera laut Amerika Syarikat menggunakan sistem itu untuk menjejaki kedudukan kapal selam mereka yang membawa peluru nuklear dengan bantuan enam buah satelit.

Sistem itu mengalami penambahbaikan daripada teknologi yang sudah digunakan kapal selam itu, lalu membangunkan sistem GPS bermula tahun 1973 dan melancarkan sistem satelit NAVSTAR atau 'Navigation System with Timing and Ranging' pada tahun 1978. Sistem itu dibuka untuk kegunaan orang awam pada pertengahan tahun 1980-an.

Bagi memantapkan lagi kemampuan NAVSTAR, jumlah satelit yang digunakan ditambah ke 24 buah pada tahun 1993 dan mula beroperasi sepenuhnya pada tahun 1994.

Sebuah sistem GPS berfungsi dengan menggunakan jalinan-jalinan satelit di udara yang berada dalam orbit pertengahan Bumi atau 'Middle Earth Orbit', kira-kira 20,200 km dari permukaan bumi. Setiap satu satelit GPS berpusing sebanyak 2 kali mengelilingi bumi setiap hari, pada kelajuan 14,000km/j.

Sistem GPS paling banyak digunakan iaitu NAVSTAR menggunakan 24 buah satelit termasuklah beberapa satelit simpanan, dengan hanya 3 atau 4 signal daripada satelit akan digunakan bagi menentukan kedudukan anda pada ketepatan beberapa meter dari lokasi asal.

Kesemua sistem GPS mempunyai tiga komponen paling penting yang digelarkan sebagai 'segmen.' Segmen pertama adalah 'segmen angkasa', iaitu satelit-satelit yang mengorbit bumi.

Sebuah lagi ialah 'segmen pengawal' yang dibentuk daripada jalinan antenna, monitor dan juga stesen pengawal yang terletak di bumi, berpusat di Pusat Kawalan Utama, Pengkalan Tentera Udara Shriever di Colorado, Amerika Syarikat. Sebuah pusat serupa yang bertindak sebagai pusat kawalan simpanan adalah di Pengakalan Tentera Udara Vandenberg , California.

Segmen ketiga pula datangnya daripada peranti-peranti yang kita gunakan, sama ada dalam bentuk telefon pintar, peranti GPS tunggal ataupun apa saja peranti lain yang menggunakan sistem GPS. Segmen ini digelarkan sebagai 'segmen pengguna.'

Sistem yang digunakan oleh GPS dalam menentukan kedudukan 'segmen pengguna' adalah dengan menggunakan kiraan matematik 'triangulation' atau 'pembahagian kawasan dengan bentuk segi tiga.'

Dengan menggunakan satu isyarat yang dihantar kepada satu satelit, pengguna dianggarkan berada dalam lingkungan kedudukan satelit tersebut namun radiusnya agak besar. Jadi isyarat akan dihantar pada dua lagi satelit yang berada berdekatan dengan pengguna, supaya titik tengah pertembungan ketiga-tiga ruang litup satelit tadi dapat diperhalusi.

Untuk setiap carian lokasi menggunakan GPS, minima 3 satelit akan digunakan setiap masa. Penggunaan satelit keempat pula dikhaskan untuk penerima atau pengguna yang memerlukan informasi terhadap ketinggian mereka dari permukaan bumi, bukan sekadar lokasi sahaja.

Selain daripada NAVSTAR, ada banyak lagi sistem satelit GPS yang telah pun dilancarkan. Sistem GALILEO dibangunkan oleh Kesatuan Eropah, berpengkalan di Prague, Republik Czech dengan dua pusat kawalan utamanya di Munich, Jerman dan Fucino, Itali.

GLONASS pula adalah sistem GPS ciptaan Russia yang mempunyai rekaan hampir serupa dengan NAVSTAR, menggunakan 24 buah satelit dan berjaya beroperasi sepenuhnya pada tahun 2011. BEIDOU pula dibangunkan oleh kerajaan China semenjak tahun 2000, dianggarkan beroperasi sepenuhnya pada tahun 2020 dengan jangkaan mempunyai ketepatan melebihi NAVSTAR.

Kerajaan China yakin sistem mereka mampu menetapkan lokasi, bukan sekadar pada ukuran meter atau sentimeter, malahan milimeter. Mengagumkan!


Anak Yatim Bawah Tanah Bucharest : Generasi Malang Ciptaan Kerajaan Romania

Nasib anak yatim di negara kita walaupun kerap dikatakan tidak terbela - sebenarnya jauh lebih baik berbanding nasib individu lain yang senasib mereka di negara lain.

Khasnya bagi sekumpulan anak yatim di Romania. Kejatuhan kerajaan komunis pada tahun 1989 dianggap bakal mengubah nasib mereka, namun apa yang berlaku adalah sebaliknya.

Nasib mereka semakin tidak diabaikan berikutan arahan kerajaan menutup pusat-pusat jagaan ini. Dihalau serta tiada lagi tempat tinggal, ke mana anak-anak ini akan membawa diri?

Semasa pemerintahan rejim komunis di bawah Nicolae Ceausescu, kerajaan Romania melancarkan dekri 770 bagi mengubah undang-undang mereka terhadap masalah pengguguran bayi yang menyebabkan jumlah penduduk berkurangan.

Kerajaan Romania sebelum Ceausescu membenarkan pengguguran janin sebagai salah satu cara merancang kehamilan masyarakat mereka, sejak tahun 1957 lagi. Didorong oleh situasi ketika itu yang memerlukan kaum wanita menumpukan pada kerjaya dan taraf hidup yang agak daif, banyak pasangan memilih untuk tidak memiliki anak. Ini menyebabkan jumlah kelahiran di Romania menurun mendadak.

Selepas memegang kuasa, Nicolae Ceausescu meletakkan sasaran mahu meningkatkan jumlah populasi Romania daripada 23 juta kepada 30 juta orang penduduk, bagi menampung jumlah pekerja yang diperlukan negara mereka.

Dekri 770 diumumkan pada 1966, melarang pasangan mengugurkan janin kecuali bagi wanita yang berumur 40 tahun ke atas, sudah memilik empat orang anak, berisiko tinggi sekiranya terus mengandung dan juga wanita mangsa rogol atau sumbang mahram. Selain itu, jualan pil-pil perancang juga diharamkan menyebabkan rakyat Romania tidak ada banyak pilihan dalam perancangan keluarga.

Ini menyebabkan peningkatan dua kali ganda pada jumlah kelahiran di Romania, dengan generasi yang lahir pada 1967 dan 1968 merupakan peratusan jumlah terbesar dalam sejarah mereka.

Realiti kembali menggigit masyarakat Romania. Orang ramai mula merasakan tekanan kewangan disebabkan keperluan menanggung anak yang ramai dan diburukkan lagi dengan ekonomi yang tidak berapa baik. Pil-pil perancang mula diseludup masuk. Doktor mula menawarkan khidmat khas memalsukan laporan, bagi membolehkan penguguran janin dilakukan ibu yang tidak mahu anak mereka.

Berikutan langkah yang diambil, era 70-an menyaksikan kes-kes kematian tertinggi pernah dicatat di Eropah melibatkan ibu mengandung. Ini kerana banyak wanita Romania terpaksa mengambil jalan lain menggugurkan kandungan disebabkan kesempitan hidup. Prosedur pengguguran secara haram berleluasa. Kanak-kanak yang lahir pula mengalami kecacatan disebabkan kesukaran si ibu mendapatkan makanan yang berkhasiat semasa mengandung.

Walaupun situasi meruncing, Dekri 770 tetap diteruskan. Mana-mana pasangan yang didapati tidak mempunyai anak akan dikenakan denda. Berikutan jumlah anak yang ramai atas desakan kerajaan, banyak ibu bapa memilih untuk menghantar anak-anak mereka ke pusat jagaan anak yatim kelolaan kerajaan secara tetap - tidak lagi mahu menjaga mereka sendiri.

Tekanan antarabangsa ke atas Romania akibat hutang luar memaksa Ceausescu mengambil langkah drastik, memotong dana yang disalurkan ke pusat penjagaan anak yatim sebelum itu. Keadaan ini memaksa anak-anak yatim yang ditinggalkan mula diabaikan - sebelum revolusi Romania yang berlaku pada tahun 1989 menjatuhkan kerajaan Ceausescu dan beliau sendiri dibunuh.

Ketika inilah anak-anak yatim yang tidak terpilih sebagai anak angkat keluarga lain, keluar daripada rumah-rumah perlindungan mereka kerana terpaksa mencari makan dan tempat perlindungan lain. Satu-satunya tempat yang ada untuk mereka adalah sistem terowong keretapi bawah tanah yang terletak di Bucharest.

Terowong bawah tanah di Bucharest menjadi pilihan disebabkan sistem itu mempunyai kemudahan yang lengkap. Wujud lampu yang dipasang serta paip-paip stim yang memanaskan udara. Lebih baik lagi, semuanya ditinggalkan begitu saja tanpa digunakan jadi mereka bebas menggunakannya secara percuma.

Bermula daripada tahun 1989 sehinggalah kini, beberapa generasi itu hidup dalam dunia mereka, membesar dan mempunyai keluarga sendiri tanpa mempedulikan apa yang berlaku di atas mereka. Sistem sosial mereka ringkas - hanya individu yang layak menetap di situ akan dibenarkan masuk ke kawasan mereka.

Individu yang menentukan kebenaran ini pula adalah seorang lelaki bergelar 'Bruce Lee', yang telah tinggal di situ selama 28 tahun. Bruce diibaratkan sebagai raja kawasan tersebut, sentiasa dikelilingi kawanan anjing yang menjadi pengawalnya dan setiap orang penduduk 'kota bawah tanah' perlu menghormati kedudukan Bruce.

Setiap hari kehidupan mereka daripada kecil sehinggalah dewasa sama saja rutinnya. Pada waktu siang, mereka secara beramai-ramai akan keluar menyelongkar tong sampah atau kawasan pembuangan sampah bagi mendapatkan makanan dan barangan yang boleh digunakan. Waktu malam pula akan dihabiskan dengan berkumpul berama-ramai, berbual dan tidur sebelum kembali kepada rutin mereka keesokannya.

Ketika ini, dianggarkan jumlah mereka yang masih menetap dalam kawasan itu adalah sekitar 300 orang. Kebanyakannya mengalami masalah dadah dan tabiat menghidu bahan kimia bagi mendapatkan rasa khayal. Kadar HIV di kalangan mereka juga tinggi dan dianggarkan, suku daripada jumlah populasi yang masih menetap disitu, menghidapi tuberkulosis.

Apa yang menakutkan, usaha kerajaan Romania mahu membawa mereka keluar daripada kehidupan tersebut sering mendapat tentangan. Setiap kali operasi dilakukan, mereka akan menghilangkan diri. Pintu-pintu masuk yang dikenalpasti berjaya ditutup pihak penguatkuasa, namun tetap gagal menghalang mereka kembali ke bawah tanah.

Sangat sukar sekali untuk mereka kembali menjalani kehidupan seperti kita. Pada kita, apa yang kita lalui sekarang norma kita dan mereka yang mengamalkan kehidupan abnormal. Menyalahkan mereka 100% tidak mahu keluar daripada satu-satunya rutin yang mereka tahu tidaklah adil, kerana mereka adalah generasi yang terhasil daripada campur tangan kerajaan Romania ke atas generasi-generasi ibu ayah mereka sebelum mereka lahir ke dunia.

Bagaimana mahu berubah, sekiranya purata umur mereka yang mula mendiami kawasan bawah tanah itu sejak tahun 1989 adalah 7 tahun? Berjaya hidup sehingga dewasa pun sudah jadi satu kejayaan besar pada individu-individu ini yang enggan keluar daripada syurga ciptaan mereka dan berajakan seorang lelaki bernama Bruce Lee.


Mengapa Anak Mata Kambing Berbentuk Mendatar Dan Apa Kelebihannya?

Setiap spesis kehidupan yang ada di muka bumi ini sebenarnya mempunyai keunikkan mereka yang tersendiri. Setiap ciptaan Tuhan itu pasti ada fungsinya. Sesetengah haiwan mempunyai 4 kaki, sesetengah haiwan lain tidak berkaki, manakala ada haiwan yang boleh terbang, yang lain pula berenang dan terbang.

Kambing memiliki sepasang mata yang boleh dikatakan sangat berbeza dengan manusia, mungkin buat kebanyakan kita ianya kelihatan pelik, namun sebenarnya ianya mempunyai keunikkannya yang tersendiri.

Kambing mempunyai anak mata yang mendatar dan secara kasarnya bersegi empat tepat, yang sangat berbeza dengan manusia dan anjing yang mempunyai anak mata yang bulat, dan kucing yang mempunyai anak mata slit menegak.

Mengapakah kambing mempunyai mata sedemikian rupa? Begitu juga dengan mata kucing, mengapa ianya begitu rupa? Dalam sebuah kajian yang dijalankan oleh seorang saintis penglihatan, Martin Banks, beliau merumuskan bahawa bentuk anak mata haiwan sebenarnya memberi klu terhadap kedudukannya dalam rantai makanan.

Banks dan kumpulannya mengkaji 214 pasang anak mata spesis haiwan darat yang berbeza, dan mendapati bahawa terdapat hubungan jelas antara bentuk anak mata dan peranan ekologikal mereka.

Haiwan pemangsa yang menyerang hendap mangsanya lebih cenderung untuk memiliki anak mata dengan slit menegak, manakala haiwan herbivor yang menjadi mangsa kepada haiwan-haiwan lain pula selalunya mempunyai anak mata yang mendatar.

Pembahagian antara pemangsa dan mangsa dari segi bentuk anak mata mencadangkan bahawa pemburu dan yang diburu mendapat sedikit kelebihan daripada jenis khusus anak mata yang dimiliki mereka.

Bagi mengetahui apakah kelebihan tersebut, para pengkaji telah menganalisis kebolehan kedua-dua jenis bentuk anak mata ini, dan bagaimana ianya boleh membantu mereka daripada segi keperluan visual yang berbeza, buat kedua pemangsa dan mangsa.

Kambing dan haiwan-haiwan lain yang meragut rumput seperti rusa dan lembu, yang diburu oleh pemangsa mempunyai strategi yang agak mudah bagi mengelakkan diri daripada menjadi makanan buruan, iaitu sentiasa berjaga-jaga dan melarikan diri sekiranya menyedari sebarang bahaya.

Mata mereka perlu melakukan dua perkara bagi mendokong strategi tersebut. Yang pertama, haiwan-haiwan ini perlulah dapat melihat secara panorama bagi mengesan pemangsa yang boleh mendekati mereka daripada pelbagai arah. Keduanya, mereka mestilah boleh melihat secara jelas daripada arah hadapan bagi membimbing pergerakan pantas merentasi kawasan yang kasar dan tidak rata.

Dalam situasi bahaya sedemikian, anak mata yang mendatar mampu memberi kelebihan kerana bentuknya itu menghasilkan pandangan panorama yang tajam yang lebih luas dan pendek berbanding anak mata yang bulat dan slit menegak, membolehkan mereka melihat hampir semua apa yang ada di sekelilingnya.

Anak mata mendatar yang panjang juga meningkatkan kualiti imej objek di hadapan dan di belakang haiwan tersebut, dan membantu mata mereka untuk menangkap lebih banyak cahaya di sepanjang tanah, mengurangkan cahaya daripada atas yang menyebabkan silau.

Sudah tentu, kelebihan ini tidak berhasil sekiranya anak mata haiwan seperti kambing terus berada pada kedudukan yang sama (yakni tidak bergerak), dan kemudiannya menegak sejajar apabila haiwan tersebut mencondongkan kepalanya untuk meragut rumput.

Selepas melihat haiwan-haiwan sedemikian meragut di zoo, para pengkaji menemui bahawa mata haiwan terbabit berputar bagi mengekalkan kedudukannya yang mendatar sejajar dengan tanah, sama ada kepalanya menegak mahupun menghadap ke bawah ke arah rumput.

Bagi haiwan darat yang berada dalam bahaya dan bakal menjadi makanan kepada pemangsa, mereka tidak mempunyai banyak pilihan lain selain daripada menyedari persekitaran mereka dan melarikan diri. Mempunyai anak mata mendatar adalah suatu yang ideal bagi tujuan tersebut. Dalam kata lain, mata kambing yang pelik sebenarnya membantu dalam memastikan kelansungan haiwan tersebut.

Sementara itu, kumpulan pengkaji berkenaan turut menemui bahawa anak mata menegak, berbentuk slit sebenarnya membantu haiwan pemangsa yang kecil seperti ular untuk mengagak jarak antara mangsa dan lain-lain objek supaya mereka mengetahui sejauh mana mereka perlu menerkam.


10 Gitar Milik Lagenda Muzik Yang Paling Mahal Pernah Dijual

Dalam dunia muzik, gitar kekal menjadi antara instrumen pilihan yang paling popular dalam kalangan pemuzik dan pengumpul.

Adalah tidak menghairankan bagi ramai peminat muzik terutamanya mereka yang mempunyai penghargaan yang mendalam terhadap muzik dan poket yang tebal untuk menjelajahi ke seluruh pelusuk Bumi untuk mendapatkan gitar yang pernah dimiliki oleh superstar muzik.

Ramai peminat muzik yang berkemampuan sanggup untuk mengeluarkan wang sehingga jutaan ringgit hanya untuk menambahkan alat muzik milik pemuzik terkenal ke dalam koleksi mereka.

iluminasi.com kongsikan 10 gitar milik pemuzik lagenda yang paling mahal pernah di jual dalam sejarah.

Clarence Leonidas "Leo" Fender mungkin bukan seorang muzik ikon yang mana dibayangkan oleh kebanyakan orang, namun mereka yang memahami tentang muzik dan guitar tahu betapa besarnya sumbangan Fender dalam merevolusikan industri muzik.

Clarence telah membantu menghasilkan gitar elektrik moden yang anda dapat lihat pada hari ini. Tak perlu dikatakan lagi, gitar Fender Broadcaster Prototype 1949 telah dianggap sebagai permata di kalangan pengumpul gitar seluruh dunia.

Bapa kepada gitar Fender Telecaster ini telah terjual dengan harga RM1.57 juta.

Pada tahun 1996, Eric Clapton ingin memesan sebuah gitar khas untuk memperingati ulang tahun ke-50 Fender. Eric memberikan arahan khusus dalam menghasilkan gitar ini agar ia layak untuk dipamerkan di muzium.

Sebagai respon, Syarikat Fender telah menghasilkan sebuah gitar Fender yang disalut dengan emas 23 karat. Tak lama kemudian, gitar ditawarkan untuk pembelian dan terjual dengan harga mencecah RM1.9 juta.

Antara 1966 dan 1969, George Harrison dan John Lennon telah berkongsi sebuah gitar SG Gibson 1964. George dilihat menggunakan gitar tersebut bagi sesi rakaman dan jelajah untuk album Revolver.

John Lennon pula dilihat menggunakan gitar yang sama apabila dia merakamkan lagu untuk album White. Apabila gitar ini ditawarkan untuk dijual, penawaran harga menjadi tersangat sengit sehinggalah ia terjual pada harga RM2.38 juta.

Gitar Fender Stratocaster  ini tersangat istimewa bagi artis blues, Stevie Ray Vaughan.

Gitar ini diberikan oleh isterinya, Lenny sebagai hadiah ulangtahun kelahirannya yang ke-26 yang mana Stevie menamakan gitar tersebut bersempena nama isterinya.

Antara salah satu alat muzik yang paling dihormati di planet ini, "Lenny" adalah gitar pilihan Vaughan dan digunakan sepanjang kariernya serta tidak pernah berpisah dengannya sehingga kematiannya pada tahun 1990.

Pada tahun 2004, gitar ini telah dijual dalam acara lelongan kepada Guitar Center dengan harga RM2.6 juta.

Satu lagi gitar akustik dari koleksi Eric Clapton, gitar ini dijual secara lelong untuk mengumpulkan dana untuk Pusat Pemulihan Crossroads, sebuah pertubuhan tak berkeuntungan yang dianjurkan oleh Eric sendiri.

Gitar ini adalah gitar khas yang digunakan secara meluas oleh Eric Clapton dalam sesi jelajah dan rakamannya pada tahun 1964.

Walau bagaimanapun, dia jarang menggunakan gitar 1964 Gibson ES0335 TDC pada tahun-tahun berikutnya. Gitar ini akhirnya telah dijual dalam acara lelongan dan menjadi antara item yang paling mahal terjual iaitu dengan harga RM3.5 juta.

Apabila Eric Clapton beralih dari gitar Gibson ke Stratocaster, dia membeli enam buah gitar Stratocasters vintaj dan memberikan tiga daripadanya sebagai hadiah kepada tiga ikon muzik iaitu George Harrison, Pete Townshend dan Steve Winwood.

Eric kemudiannya "membedah" ketiga-tiga gitar vintaj yang lain dan membina gitar hibrid yang menggunakan komponen daripada tiga gitar Stratocaster yang berlainan. Gitar tersebut diberi nama "Blackie".

Gitar tersebut dijual dalam sebuah acara lelongan dengan harga RM4 juta dan memandangkan Eric Clapton membeli setiap satu gitar tersebut dengan harga RM420, jualan tersebut dianggap tersangat berbaloi.

Biasanya pemuzik handalan dunia memiliki koleksi gitar yang tidak terkira. Namun ketika masih hidup dan menghasilkan muzik reggae, Bob Marley hanya memiliki tujuh buah gitar.

Apabila dia meninggal dunia, kerajaan Jamaica mengisytiharkan sebahagian besar daripada barang miliknya menjadi aset negara, termasuk gitar Washburn 22 Series Hawk.

Memandangkan pengaruh muzik Bob Marley yang tersangat kuat dan hakikat bahawa dia tidak mempunyai banyak gitar dalam koleksinya, harga gitar ini melonjak naik kepada RM8.35 juta.

Jimi Hendrix adalah seorang yang dianggap sebagai pemain gitar genius. Dan walaupun kemahiran bermain gitarnya telah mencapai tahap keabadian, namun Jimi tidak kekal abadi.

Gitar Stratocaster 1968 miliknya adalah antara barangan yang dianggap sebagai permata dalam dunia muzik. Dimainkan oleh Hendrix pada tahun 1969 di konsert Woodstock, gitar tersebut tak lama kemudian dibeli oleh pengasas bersama syarikat perisian gergasi dunia Microsoft iaitu Paul Allen.

Paul Allen dilaporkan telah membayar RM8.35 juta bagi mendapatkan gitar lagenda ini.

Walaupun gitar ini bukan milik mana-mana pemuzik lagenda, namun ada cerita menarik disebaliknya.

Pada tahun 2005, kerajaan Qatar telah membeli sebuah gitar dan meminta lagenda-lagenda muzik terkenal dunia untuk menurunkan tandatangan di atasnya.

Antara lagenda muzik tersebut termasuklah Mick Jagger, Keith Richards, Eric Clapton, Brian May, Jimmy Page, David Gilmour, Jeff Beck, Pete Townsend, Mark Knopfler, Ray Davis, Liam Gallagher, Ronnie Wood, Tony Iommi, Angus dan Malcolm Young, Paul McCartney, Sting, Ritchie Blackmore, Def Leppard dan Bryan Adams.

Sebaik sahaja autograf mereka dikumpulkan, gitar tersebut dimasukkan dalam senarai lelongan dan telah terjual dengan harga RM11.27 juta.

Hasil daripada jualan tersebut disumbangkan kepada Reach Out For Asia, sebuah program pemulihan yang direka untuk membantu mangsa Tsunami Lautan Hindi 2004.


Bagaimana Manusia Terkaya Dunia Ini Membina Empayar Amazon

Di Malaysia, laman beli belah dalam talian seperti Lazada, Shopee dan 11Street tidak asing lagi bagi kita. Dan kita jarang sekali mengetahui tentang Amazon.com, yang merupakan antara syarikat terawal di dunia yang melopori perniagaan dalam talian, atau lebih dikenali sebagai e-commerce.

Amazon lebih dikenali di Eropah dan Amerika Syarikat kerana perkhidmatan boleh didapati di sana. Teruskan membaca untuk mengetahui lebih lanjut tentang kisah kejayaan Jeff Bezos dalam membina empayar Amazon.com.

Jeff Bezos telah dilahirkan pada 12 Januari 1964 di Albuquerque, Amerika Syarikat, oleh seorang ibu yang masih muda remaja, iaitu Jacklyn Gise Jorgensen. Bapa kandung beliau bernama Ted Jorgensen.

Perkahwinan pasangan ini bertahan kurang daripada setahun, dan ketika Jeff berusia 4 tahun, ibunya telah berkahwin sekali lagi dengan seorang immigran dari Cuba, iaitu Mike Bezos.

Seorang seorang kanak-kanak, Jeff mula menunjukkan minat mendalam tentang bagaimana sesuatu itu berfungsi, mengubah garaj milik ibu bapanya menjadi makmal kajian, dan turut menjinakkan diri dengan peralatan eletrik yang ada di dalam rumah.

Ketika remaja, beliau bersama keluarga telah berpindah ke Miami, di mana beliau mula berjinak dengan komputer. Di sana, beliau telah menamatkan pengajian sekolah menengah sebagai pelajar terbaik. Semasa di sekolah menengah, beliau telah memulakan perniagaan pertamanya, iaitu 'Dream Institute', sebuah kem pendidikan musim panas buat junior-juniornya.

Jeff kemudiannya meneruskan minatnya dalam bidang komputer dengan menyambung pelajaran ke Princeton University dalam jurusan Ijazah Sarjana Muda Sains Komputer dan Kejuruteraan Elektrikal. Beliau menamatkan pengajiannya dengan keputusan yang sangat cemerlang pada tahun 1986.

Selepas graduasi, beliau ditawarkan pekerjaan di beberapa buah syarikat di Wall Street, termasuklah syarikat terkenal seperti Fitel, Bankers Trust dan syarikat pelaburan D.E. Shaw. Beliau memilih untuk menyertai D.E. Shaw dan di situlah beliau bertemu dengan isterinya, Mackenzie, sebelum dilantik menjadi Naib Presiden syarikat yang termuda pada tahun 1990.

Walaupun kerjayanya dalam bidang kewangan sangatlah lumayan, Jeff membuat keputusan untuk memilih jalan yang lebih berisiko dan mencabar, dengan menyertai dunia baru e-commerce, iaitu perniagaan dalam talian.

Beliau berhenti kerja pada tahun 1994, berpindah ke Seattle dan mensasarkan pasaran internet yang berpotensi dan belum disentuh, dengan harapan untuk membuka sebuah kedai buku dalam talian.

Jeff menggunakan garaj rumahnya sebagai pejabat bagi syarikatnya yang masih baharu, dan bersama beberapa orang pekerja, beliau mula membangunkan sebuah laman sesawang. Operasi mereka berkembang kepada sebuah rumah 2 bilik, dilengkapi dengan 3 Sun Microstations dan akhirnya membangunkan laman percubaan.

Jeff menjemput lebih 300 orang rakannya untuk mencuba (beta test) laman sesawang tersebut yang diberi nama Cadabra.com. Selepas beberapa perubahan dan naik taraf, beliau menukar nama laman sesawang tersebut kepada Amazon.com, dan mula beroperasi pada 16 Julai 1995. Nama tersebut diambil bersempena dengan nama Sungai Amazon di Amerika Selatan.

Kejayaan awal Amazon adalah sangat mendadak. Tanpa sebarang promosi media, Amazon.com berjaya menjual ribuan buku di 50 negeri di Amerika Syarikat, dan juga 45 negara luar hanya dalam masa sebulan selepas mula beroperasi. Setelah 2 bulan beroperasi, jualan melalui Amazon telah mencecah sebanyak $USD20,000 seminggu, pencapaian di luar jangkaan Jeff dan pasukannya.

Amazon.com membuka IPO (Initial Public Offering) pada tahun 1997 bagi mendapatkan dana tambahan untuk terus berkembang. Tindakan itu menyebabkan ramai penganalisis pasaran mula mempersoalkan sama ada syarikat tersebut mampu bertahan apabila syarikat-syarikat buku lain mula melancarkan laman sesawang e-commerce mereka sendiri.

2 tahun berikutnya, syarikat tersebut bukan sahaja mampu bertahan, malah meninggalkan pesaing mereka jauh di belakang, menjadi mengetuai pasaran e-commerce. Jeff terus mempelbagaikan produk yang dijual di lamannya, termasuklah dengan penjualan CD dan video pada tahun 1998.

Dalam tahun-tahun berikutnya, Amazon mula bekerjasama dengan beberapa jenama-jenama terkenal daripada pelbagai kategori termasuklah pakaian, elektronik, permainan kanak-kanak dan lain-lain.

Ketika mana banyak dot.com pada awal tahun 1990an mula hilang arah, Amazon terus berkembang dengan jualan tahunan melonjak daripada $USD510,000 pada tahun 1995 kepada lebih daripada $USD17 bilion pada tahun 2011.

Pada tahun 2006, Amazon.com telah melancarkan perkhidmatan videonya yang tersendiri, yang dikenali sebagai Amazon Unbox on TiVo, yang akhirnya dijenamakan semula sebagai Amazon Instant Video.

Setahun berikutnya, syarikat tersebut terus berkembang dengan pelancaran Kindle, buku digital yang membolehkan penggunanya untuk membeli, memuat turun dan menyimpan buku pilihan mereka.

Dalam tahun yang sama, Jeff mengumumkan pelaburannya dalam Blue Origin, sebuah syarikat aeroangkasa yang berpangkalan di Seattle, yang sedang membangunkan teknologi-teknologi canggih bagi tujuan pengembaraan angkasa buat para pelanggannya yang berminat.

Jeff juga tidak turut terlepas untuk menjadikan Amazon sebagai sebahagian daripada pengeluar tablet dengan pengenalan Kindle Fire pada tahun 2011. September tahun sama, beliau mengumumkan Kindle Fire HD, tablet generasi baharu syarikat tersebut bagi bersaing dengan iPad oleh Apple.

Pada awal Disember 2013, Jeff memperkenalkan inisiatif eksperimen oleh Amazon, yang digelar 'Amazon Prime Air', menggunakan dron untuk menghantar barangan pesanan pelanggan. Menurut beliau, dron tersebut boleh membawa barangan seberat 2.3 kilogram, dan berupaya untuk terbang sejauh 16 kilometer daripada gudangnya.

Pada Julai 2017, Jeff telah berjaya mengatasi pengasas Microsoft, Bill Gates sebagai manusia terkaya di dunia, menurut Bloomberg, sebelum jatuh semula ke tangga ke-2 tidak lama selepas itu.


7 Wabak Penyakit Paling Teruk Dalam Sejarah Tamadun Manusia

Jangkitan-jangkitan penyakit pada zaman sekarang kebiasaannya berlaku dalam skala kecil serta tidak menyebabkan kematian secara besar-besaran. Ini disebabkan oleh perkembangan sains dan teknologi yang membolehkan manusia membangunkan kemampuan dalam memahami serta merawat wabak penyakit.

Bagaimanapun, masyarakat zaman dahulu tidak mempunyai kemampuan serupa khasnya daripada segi komunikasi dan perubatan dalam menangani masalah wabak - sehingga menyebabkan wabak mudah merebak dari satu tempat ke satu tempat lain. Wabak-wabak penyakit zaman dahulu berlaku secara besar-besaran mengorbankan banyak nyawa yang tidak bernasib baik.

Pernahkah anda membaca tentang wabak-wabak besar dunia? Berikut adalah tujuh insiden wabak besar yang pernah melanda tamadun manusia setakat ini.

Berlaku pada tahun 165 hingga tahun 180 - wabak Antonine turut sama dikenali dengan nama Wabak Galen, sempena nama pakar perubatan Rom, Galen of Pergamon adalah wabak yang merebak dikalangan masyarakat Rom era tersebut.

Wabak Antonine mampu menyebabkan kematian lebih 2,000 orang dalam tempoh satu hari, sehinggakan jumlah kematian keseluruhannya dianggarkan sekitar 5 juta orang; menghapuskan lebih satu per tiga populasi di beberapa kawasan jajahan Rom serta benar-benar melemahkan tentera Rom.

Dikatakan berlaku disebabkan penyebaran penyakit cacar air, wabak ini bukan saja tersebar di kalangan masyarakat Rom malahan turut sama sampai ke masyarakat Cina berikutan kedatangan orang Rom ke sana dalam usaha menjalinkan hubungan diplomatik dan ekonomi.

Wabak Athens menyerang orang Athens semasa era peperangan saudara mereka menentang Liga Peloponnesian yang diketuai oleh orang Sparta.

Dipercayai berpunca daripada kemasukan barangan makanan melalui pelabuhan mereka di Pireaus, wabak ini menyerang masyarakat Athen tiga kali daripada tahun 429SM/BC sehinggalah 426SM/BC.

Tidak dapat dipastikan dengan jelas apa yang menyerang mereka. Banyak pendapat mengatakan mereka dijangkiti 'wabak bubonik' yang berpunca daripada jangkitan bakteria, menyebabkan bengkak-bengkak pada kulit.

Ada juga pendapat-pendapat lain yang mengatakan masyarakat Athens ketika itu diserang cacar, typhoid atau rubela. Sebanyak 25% daripada jumlah keseluruhan populasi Athens meninggal dunia.

Penemuan lebih 1000 kubur individu dan sebuah kubur besar pada tahun 1994 menempatkan hampir 250 jasad, menunjukkan masyarakat Athens ketika itu terpaksa menanam mayat mereka yang mati dalam keadaan tidak terurus.

Bermula tahun 1629 sehingga 1631, masyarakat Itali dikejutkan dengan wabak penyakit yang mula melanda Milan - berpunca daripada kemasukan tentera Jerman dan Perancis ke kawasan itu yang lari ke Milan bagi mengelakkan perang.

Berlaku dalam beberapa gelombang jangkitan, kegagalan pihak pemerintah Milan mengawal keadaan menjadikan wabak ini merebak mudah. Dalam serangan wabak jenis bubonik ini, 60 ribu orang meninggal dunia mengorbankan hampir separuh daripada jumlah keseluruhan populasi Milan, yang berjumlah 130 ribu orang.

Selepas keadaan reda di Milan, wabak ini menyerang Venice, Bologna, Modena dan Parma mengorbankan lebih 46 ribu nyawa.

Jangkitan itu kemudian sampai ke bandar Florence menambah korban berjumlah 9 ribu orang. Dianggarkan jumlah keseluruhan kematian wabak Milan adalah sekitar 140 ribu orang degan sesetengah bandar seperti Verona hilang 60% jumlah penduduk.

Pada awalnya, penduduk yang tinggal di kawasan yang dikenali sebagai Mexico ketika ini dianggarkan berada pada tahap 25 juta orang. Mereka yang dikenali dengan nama orang Aztec mempunyai sejarah yang cukup gemilang.

Namun sekitar abad ke 16 hanya 1.2 juta orang populasi mereka tinggal.

Rekod menunjukkan dalam tempoh 2 kali pada tahun 1545 dan 1576, berlaku serangan wabak yang mengorbankan lebih 17 juta nyawa sehingga berlakunya keruntuhan tamadun Aztec.

Catatan seorang pengkaji perubatan bernama Fransisco Hernandez yang sempat melihat sendiri serangan itu mengatakan mangsa diserang demam, sakit dada dan sawan, sementara darah mengalir keluar dari telinga dan hidung mereka.

Dipercayai demam tersebut datang daripada jangkitan tikus yang membiak di kawasan tersebut semasa musim tengkujuh.

Penyakit yang dikenali dengan nama cocoliztli oleh masyarakat etnik Mexico pada mulanya dipercayai serupa dengan penyakit cacar air, namun penemuan saintis pada tahun 2018 menunjukkan besar kemungkinan mereka diserang penyakit demam tifoid.

Wabak Justinian menyerang masyarakat yang tinggal di Constantinople (kini Istanbul, Turki) pada tahun 541, semasa zaman pemerintahan Empayar Byzantine.

Selain Constantinople, wabak ini menyerang beberapa bandar pelabuhan di sekitar laut Meditteranean dan juga sebahagian daripada Empayar Sasan di Persia. Dengan anggaran 25 ke 50 juta orang menjadi mangsa semasa serangan wabak ini, hampir 13 ke 26% jumlah populasi bumi ketika itu meninggal dunia.

Dinamakan sempena Raja Justinian I yang memerintah Empayar Roman timur ketika bermulanya wabak ini, Raja Justinian turut dijangkiti. Bagaimanapun nasib beliau baik berjaya pulih.

Wabak besar ini adalah kali pertama dalam sejarah direkodkan serangan organisma yang dinamakan 'yersinia pestis', bakteria yang bertanggungjawab menyebabkan banyak kematian-kematian besar di seluruh dunia.

Berdasarkan kajian, bakteria ini berpunca daripada Asia tengah serta merebak melalui serangga.

Dipercayai aktif sehingga tahun 1960, wabak panjang ini berlaku dalam tempoh lebih 100 tahun bermula daripada wilayah Yunnan di China pada tahun 1855.

Wabak Yunnan bermula disebabkan pertambahan bilangan jumlah tikus yang tidak dikawal serta kemasukan orang-orang Han ke kawasan Yunnan disebabkan keperluan melombong bekalan bahan mineral seperti bijih besi - menyebabkan penyebaran wabak ini dikalangan manusia berlaku dengan pantas.

Berikutan perkembangan ekonomi, penduduk wilayah Yunnan telah mencecah sehingga 7 juta orang ketika itu ekoran kehadiran kumpulan pekerja.

Populasi migran yang besar ini apabila pulang ke kampung halaman masing-masing, mengakibatkan pembiakan wabak ini ke beberapa kawasan lain seperti Guangxi dan Guangdong, gugusan kepulauan Hainan, Canton dan juga Hong Kong.

Aktiviti ekonomi dan perdagangan menyebabkan penyebaran mula menular ke India pada tahun 1896, dipercayai daripada hubungan dengan peniaga Hong Kong. Dalam tempoh 30 tahun, dianggarkan seramai 12.5 juta orang India meninggal dunia disebabkan penyakit ini.

Laporan berkenaan jangkitan serupa turut dilaporkan di negara-negara lain seperti Jepun, Soviet Union, Burma, Tunisia, Brazil dan banyak lagi. Hanya pada tahun 1897, vaksin penyakit ini berjaya dibangunkan, mengambil masa lebih 60 tahun sebelum wabak ini diisytiharkan terkawal.

Masih ingat nama bakteria 'yersinia pestis' yang kami sebutkan di atas?

Bakteria ini memberikan impak buruk yang sangat besar dalam sejarah tamadun manusia dan salah satu 'hasil tangannya' adalah wabak terburuk pernah berlaku dalam sejarah, yang dikenali dengan nama The Black Plague atau The Black Death.

Dianggarkan membunuh 30 ke 60% daripada keseluruhan populasi Eropah ketika itu, kesan wabak ini sangat besar kepada dunia dalam pelbagai aspek, mempengaruhi perkembangan ekonomi dan sistem sosial manusia.

Bermula pada tahun 1346, kesan jangkitannya berterusan dirasai selama beberapa abad dan hanya diisytiharkan berakhir semasa wabak besar London pada tahun 1665.

Wabak besar London dipercayai sebagai peringkat terakhir wabak ini, membunuh lebih 100,000 orang sehingga menyebabkan London hilang hampir suku jumlah populasi asalnya.

Secara keseluruhan, 75 ke 200 juta orang meninggal dunia dalam serangan paling dahsyat pernah dilalui oleh masyarakat seluruh dunia bermula daripada Asia Tengah, sehingga merebak ke Eropah dan juga Timur Tengah.